text:
Vit byrjaðu við hesum inni: Jákup Mikkelsen – Leivur Joensen, Bartal Eliasen, Høgni Zachariassen, Jan Ó. Ellingsgaard – Hanus Thorleifsson, Ari Ó. Ellingsgaard, Poul N. Mikkelsen, Nenad Saric – Øssur Dalbúð, Clayton Soares.
Útskiftingar:
61. min: Hanus Thorleifsson/Aleksandar Jovevic
66. min: Ari Ellingsgaard/Heri H. Nesá
79. min: Øssur Dalbúð/Áki Petersen
Aftur ein javnleikur, men nú í einum dysti, har lítið skipað spæl var at síggja. Aldursforrsetin í føroyskum fótbólti, TB, var væl betra liðið, og eiga teir ikki at vera nøgdir við einans at fáa 1 stig.
Tað tyktist sum vit vóru farnir til Suðuroyar at fáa javnleik, tí lítið og einki sást til okkara álopsspæl. Ikki fyrr en vit gjørdu tríggjar skiftingar í seinna hálvleiki, kom bit í liðið og avleveringarnar raktu ætlaða mannin. Aftan fyri við tveimum málum og einans 10 minuttir vóru eftir, tá ið Áki kom inn. Tað gingu einans fýra min., so hevði Áki minkað um munin, eftir at hann hevði fingið eina fína avlevering frá Nenad. Endurreisnin frá KÍ dystinum hevur helst hjálpt upp á trúnna, og okkara menn løgdu nógv fyri. Bartal bleiv settur fram í álopið at kappast í móti Óla Johannesen um innleggini. Óli hevði verið so næsvísur at skalla bóltin í okkara mál, so Bartal hevði eitt roknistykki, ið ikki var liðugt, fyrr en dómarin hevði bríkslað fyri seinastu ferð. Tá ið klokkan vísti 86 minuttir, fingu vit horna. Vit hava verið raskir at fingið mál upp á horna, og høvdu fleiri mans í 16 metrinum hjá TB. Bólturin kom innfyri, har tað tyktist sum um Óli skuldi vinna, men Bartal vildi tað øðrvísið og við einum megnar skallara stútaði hann bóltin í málið. Tað, ið eftir var av dystinum, hevði lítið upp á seg, so tá ið dómarin floytaði dystin av, var støðan:
Óli Johannesen – Bartal Eliasen: 1-1
TB – ÍF: 2-2
Myndin hevur sudurras.fo tikið


c: text/html

text:
18 ára gamli Arnold Kristiansen, ið longu hevur fingið sínar fyrstu minuttir í Effo deildin og Europa League, verður eisini partur av besta liðnum komandi ár. Arnold er 18 ár, og spælir á framrættaða miðvøllinum, har hann longu hevur fingið sínar fyrstu dystir á besta liðnum. Arnold hevur fyri tað mesta spælt við U18 hjá Víkingi og 2. deild her hjá okkum, har hann var deildur toppskjútti, í meðan hann var ein eyðsýndur leikari á U18 liðnum hjá Víkingi.
Vónirnar til unga leikaran eru góðar, og kunnu vit tí gleðast um, at hann hevur longt sáttmálan.
Vit ynskja Arnold tilukku við nýggja sáttmálanum

robotstxt: allowed

filter: keep


text:
Kvinnustevna 2014
Um vikuskifti er kvinnustevna í Frelsunarherinum. Møti verða sunnudagin 1. juni kl. 11 og kl. 17. Vitjan av major Ida
Karin Eide og kaptein Rannvá Olsen
Les annars meira um skránna niðanfyri...
Fyri at luttaka á kvinnustevnuni er neyðugt við tilmelding. Tó eru møtini sunnudagin almenn og øll eru vælkomin.
Fríggjadag
kl. 19 Hugnaløta
Leygardag
kl. 10 Bíbliutími
kl. 15.30Busstúrur til Kirkjubø
kl. 16Rundvísing og søga í Kirkjubø
kl. 17Matur í stokkastovuni
kl. 18.30Kvøldstund í Kirkjubøar kirkju
Sunnudag
kl. 11Alment møti
kl. 12 Døgurði fyri luttakara á kvinnustevnuni
kl. 14Kvinnumøti
Kl. 17 Alment møti


text:
Kolesterol og blóðtrýst er í støðugari minking, og hóast rørsla ikki er einasti kururin, sum skal til, so er hon sera týdningarmikil, og tí avgjørt til at viðmæla.
Í heilsufótbóltinum hjá HB fær tú eisini so nógv annað enn bert sunna rørslu. Tann sosiali parturin er eisini av stórum týdningi, og tað verður sett stóran prís upp á, hvørja ferð steðgur er, og sjálvsagt eisini undan og aftaná venjingina.
Venjingin tekur hálvanannan tíma og er býtt í tríggir hálvleikir við stuttum steðgi millum hvønn hálvleikin. Vit deila nøkunlunda upp, og verður munurin ov stórur, so umrokera vit eitt sindur.
Málbólkurin er tilkomin fólk, sum hava brúk fyri rørslu. Hinvegin er als onki krav um at hava spælt fótbólt áður.
Í heilsufótbóltinum hjá HB verður vant tvær ferðir um vikuna, mánakvøld 20.30 - 22.00 og mikukvøld 19.00 - 20.30 á Eysturvølli (við Eysturskúlan).


text:
Húsbóndin og eg hava verið og hugt at framsýningini tvær ferðir - fyrru ferð var tá hon opnaði, og aðru ferð var við kuratorunum sum leiðsøgufólk. Kuratorarnir handan framsýningina eru Lars Dybdahl, bókasavns- og granskingarstjóri, og Laura Liv Weikop, ph.d.-stipendiat á Designmuseet (dreymastarv!). Eg havi havt Lauru sum undirvísara í fakinum Design og hverdagskultur, og hetta var eitt av mínum yndis fakum. Tað var áhugavert og stuttligt at síggja brot úr undirvísingini aftur í framsýningini.
Okkum dámdi ómetaliga væl framsýningina. Húsbóndin er áhugaður í bæði húsum, tónleiki, plátum og søguna og vitanina handan hesi. Eg havi fingið eitt sindur við ígjøgnum árini av hesum áhuganum, og sett saman við vitanini frá Design og hverdagskultur, gekk alt upp í eina hægri eind.
Tó nýtist man als ikki at hava hettar grundarlagið fyri at vitja framsýningina. Tað er nevniliga tað, sum er so feitt við tónleiki og húsunum sum kringseta hann - teir tala til ein breiðan málbólk. Tær tvær ferðirnar vit hava verið og hugt, hava fólk gingið ímillum pláturnar og prátað, greitt frá og minnst afturá meðan tey hava hugt at húsunum.
Eg viðmæli fólki at fara inn og hyggja at framsýningini. Hon koyrir til 10. marts, og um man hevur lestrarkort, sleppur man ókeypis inn.


text:
Vinarliga fyllið út allar teigar í tilmeldingarskjalinum niðanfyri. Legg til merkis, at bara eitt navn skal til hvørja tilmelding.
Tilmeldingin er bindandi. Rokning verður send við teldubrævi.
Verður meldað frá seinni enn 14 dagar áðrenn tiltakið, verða bert 50% av kostnaðinum endurgoldin. Tá tilmeldingarfreistin hin 28. september 2016 er farin, verður einki endurgoldið.
Til ber tó altíð at broyta navn á tilmeldingini uttan eyka kostnað.
Endurgoldið verður ikki fyri broytingar í fráboðaðu skránni.
Tilmeldingarfreistin er farin. Hava tit spurningar, eru tit vælkomin at skriva til industry@industry.fo.


text:
Frank Erichsen, sum er kendur undir navninum Bonderøven, hevur hittað í donskum og føroyskum sjónvarpi seinastu tíggju árini við sendingini Bonderøven. Sendingin snýr seg í stuttum um lívið á garði hansara, Kastanjugarðinum, har hann, konan og børnini búleikast.
Arbeiðsbólkurin á Heystfagnaðinum setti seg í samband við Frank Erichsen fyri einum góðum ári síðani, og hevur hetta nú givið úrslit.
Frank kemur til at luttaka leygardagin 14. oktobur, við fletting og ymiskum øðrum, somuleiðis kemur hann at hava ein fyrilestur sunnudagin 15. oktober.
Heystfagnaðarbólkurin sigur í viðmerking:
“Vit eru ótrúliga glað fyri at vit hava fingið Frank at luttaka í ár, hetta fer heilt víst at seta ein serligan dám á tiltakið”.
Heystfagnaður hevur verið á Eiði seinastu fýra árini og er tiltakið blivið eitt av stóru tiltøkunum í Føroyum. Talan er í stuttum um eitt tiltak sum fagnar heystinum við tiltøkum sum hoyra heystinum til. Til ber at kunna seg meiri um tiltakið á facebook síðuni “Heystfagnaður á Eiði”
Tað er heystfagnaðarbólkurin og bituff sum samskipa vitjanina.


text:
Í dag, 18. juli, fyllir suðuramerikanska stórmenni, Nelson Mandela, 95 ár. Fátt mennsikja hevur nátt so nógv í lívinum sum Mandela. Hann er ikki bara faðir at Suðurafrikansku tjóðini, hann er eisini vorðin ímyndin av áhaldni, treiskni og menniskjaligari góðsku og tolsemi, sum fær okkum vanligu at blikna av skomm.
Tað sigst, at ein yrking hevur havt alt at siga fyri Mandela, ella Madiba, sum hann eisini verður nevndur. Madiba merkir “faðir”. Yrkingin eitur “Invictus” og hevur enski, viktorianski yrkjarin, William Ernest Henley (1849-1903), skrivað hana. Yrkingin var á fyrsta sinni prentað í Book of Vers frá 1875. Mandela lærdi seg yrkingina uttanat og plagdi at endurgeva hana hart fyri sínum medfangum á Robben Island, har hann sat sum politiskur fangi í 27 ár.
Invictus
Out of the night that covers me,
Black as the pit from pole to pole,
I thank whatever gods may be
For my unconquerable soul.
In the fell clutch of circumstance
I have not winced nor cried aloud.
Under the bludgeonings of chance
My head is bloody, but unbowed.
Beyond this place of wrath and tears
Looms but the Horror of the shade,
And yet the menace of the years
Finds and shall find me unafraid.
It matters not how strait the gate,
How charged with punishments the scroll,
I am the master of my fate:
I am the captain of my soul.
William ERnest Henley
Her lesur Morgan Freeman yrkingina, “Invictus”. Hann spælir Mandela í filminum við sama navni frá 2009.
Yrkingin finst eisini á føroyskum. Vit fingu Alexandur Kristiansen at týða hana til Vencil sjeynda.
Invictus
Um náttin svørt meg hylja vil,
so anir tó mítt lívsins bál,
eg takka øllum gudum vil
alt fyri mína stældu sál.
Eg gráti ei, um lagnan slær,
og lívið er mær fátt og grátt,
og svangist alt í barmi mær,
eg beri tó mítt høvur hátt.
Tí handan hesa sorgar verð
meg ræðslan hóttir hvønn ein dag,
og hóast lívið líðing ber
eg óræddur skal liva tað.
Og um eg ikki vegin fann,
og tekti ikki mið og mál,
eg míni lagnu stýra kann:
eg skipi sjálvur míni sál.
William Ernest Henley
Alexandur Kristiansen týddi
Tað skal nógv til, áðrenn eitt menniskja kann sammeta seg við Mandela. Tó kunnu vit brúka hann sum okkara stóru fyrimynd. Herfyri var (sum so ofta fyrr) politiskur hjari í Føroyum, og tá dittaði eg mær at skriva eina politiska yrking, ið ljóðar soleiðis.
Fólkið í Føroyum
Eg síggi Nelson Mandela fyri mær
Har hann stendur á einum
Fullsettum leikvølli og summir áskoðarar
Tveita bananir eftir honum tá ið hann ger seg kláran
At halda sína røðu ið byrjar við orðunum:
We the people of South Africa.
Eg síggi hann fyri mær
Stoltur og fastur í orðum sínum
Tá ið eg hugsi um hetta
Gerist eg keddur
Og einsemi kemur sum ein
Sandstormur og kvalir meg.
Hví tosar ongin í mínum landi um
Okkum fólkið í Føroyum?
Hví tosar ongin við virðing um okkum
Fólkið í Føroyum?
Vit sum hava ofrað lívið
Hava grátið og bløtt
Av líkasælu
Hava lagt tíðina á hillina
Og tankarnar inn í sjónvarpið
Har undirhaldið sissar okkum
Í óskaparligan tjóðarsvøvn.
Hví tosar ongin um okkum?
Fólkið í Føroyum?
Hví eru vit onki annað
enn ein lýsing fjórða hvørt ár?
Vit, fólkið í Føroyum?
OMR


text:
Helena bjóðar pilatesvenjingar í Sørvági
ítróttur13-09-2017 - 21:43 - Jóanis Nielsen
Í næstu viku byrjar skeið í pilates í Alvalon í Sørvági. Tað er Helena Heðinsdóttir, ið er útbúgvin pilatesinstruktørur, sum fer at hava skeiðið í verður mánadagar og hósdagar fram til seinast í november
Hevur tú ryggtrupulleikar at dragast við? So kann vera, at pilates er nakað fyri teg.
Trupulleikar við rygginum stava ofta frá skeivum kropsburði, og ofta kann kropsburður hava álvarsligar fylgjur við sær. Hetta kann fyribyrgjast við pilatesvenjingum, sum hevur til endamáls at styrkja kroppin á rættan hátt, millum annað so kropsburðurin verður rættari.
Øll kunnu fáa ágóðan av pilates, ung sum eldri. Pilates snýr seg nevniliga um at styrkja, stabilisera og mobilisera kroppin, og tað kann eisini nýtast sum ein alternativ venjing til ítróttarfólk, t.d. til at fyribyrgja skaðar. Og tað er góður venjingarháttur, bæði fyri tey við skrivstovuarbeiði og tey við hørðum kropsligum arbeiði.
Tað er nýstovnaða fyritøkan Stamina við Helenu Heðinsdóttir í Sørvági, sum skipar fyri skeiðinum.
Helena Heðinsdóttir er útbúgvin pilatesinstruktørur gjøgnum Body Control Pilates, og hon ynskir at bjóða skeiðið út í Vágum.
Helena valdi sjálv at taka útbúgvingina, av tí at hon tey seinastu árini hevur havt trupulleikar av hypermobiliteti, og hon saknaði onkra venjing í nærumhvørvinum, sum hóskaðu til hennara avbjóðingar. Tá hon ikki fann nakað tilboð, sum hon kundi brúka, í Vágum, valdi hon at taka sær instruktørútbúgving, bæði so hon sjálv kundi venja, men eisini so hon kundi bjóða øðrum venjing, uttan at tey skuldi noyðast at fara av oynni.
- Skeiðið hevur ikki bara givið mær møguleika at læra frá mær. Eg eri sloppin av við pínuna, ið ávirkaði mín gerandisdag rættiliga nógv. Tí kann eg siga, at pilates broytti mítt lív, og eg ynski inniliga at onnur skulu fáa ágóðan av tí, sum eg havi lært. Tí bjóði eg hetta skeiðið út, sigur Helena Heðinsdóttir.
Fyrsta skeiðið Stamina og Helenu Heðinsdóttir, byrjar mánadagin 18. september og gongur so hvønn mánadag og hósdag klokkan 17:15 fram til 23. november. Venjingarnar vera í Alvalon í Sørvági.
Meira fæst annars at vita um tilmelding og annað á staminahelena@gmail.com og á www.facebook.com/staminahelena.


text:
Jan Müller
11.01.2018 - 10:07
Okkum nýtist ikki at leita so langt burtur sum til Mexikanska Flógvan ella til Brasilia fyri at finna oljuleiðir, sum hava áhuga hjá teimum stóru oljurisunum. Eisini í okkara parti av heiminum tvs. í Norðuratlantshavi ella neyvari, hinumegin Atlantshavið, leita og vilja stóru oljufeløgini brúka nógvar mia. kr. fyri at finna nýggjar oljugoymslur, sum tey halda finnast í undirgrundini.
Eitt av hesum feløgum er heimsins størsta oljufelag, ExxonMobil, sum í fleiri ár eisini var partur av føroyskari oljuleiting. Nú skriva altjóða oljumiðlar, at felagið er farið at leita eftir einum hóskandi palli at bora á stóru havdýpunum eystan fyri Labrador og New Foundland. Í mongum førum eitt fjarskotið leitiøki, sum minnir ikki sørt um fleiri av leiðunum við Føroyar.
Tað eru umleið 20 ár síðani, at oljuframleiðsla tók seg upp í økjunum eystan fyri Kanada. Fýra oljukeldur framleiða har í dag. Fyri nøkrum fáum árum síðani sá eisini norska Statoil møguleikar fyri at gerast partur av hesum kanadiska oljuævintýrinum til havs og hevði felagið eisini eydnuna við sær, tá tað boraði á nýggjum leiðum har. Men tá Statoil eftir tað fór undir at bora avmarkingar- og metingarbrunnar á somu leiðum var úrslitið langt frá tað man hevði roknað við. Vit í Føroyum minnast boripallin West Hercules, sum kom á Skálafjørðin fyri at verða umvældur og klárgjørdur at arbeiða eystan fyri New Foundland, eftir at hann hevði borað á føroyska landgrunninum.
Oljufeløgini trúgva framvegis uppá møguleikarnar at finna olju langt til havs eystan fyri New Foundland og Labrador. Nú er tað ExxonMobil, sum gongur á odda og fer undir eina stóra leitiverkætlan í Flemish Pass Basin frá sumri 2019.
ExxonMobil og tess partnarar hava bundið seg at brúka 4-5 mia.kr. til leiting í loyvunum tey hava fingið tillutað í Kanada. Tey skulu bora ein ella møguliga tveir brunnar á upp til 1200 metra dýpi.
Tíðindini verða sera væl móttikin í veitingarvinnuni í Kanada, nú henda stóra íløgan í leiting fer at seta ringar í sjógvin og vera við til at skapa nýggj arbeiðspláss og inntøkur til lokalsamfeløgini. Vónir eru eisini til, at henda stóra íløgan kann enda við, at enn ein nýggj oljuleið við Kanada fer undir framleiðslu. Higartil eru fýra keldur farnar undir framleiðslu, tann fyrsta var Hibernia í 1997.
ExxonMobil eigur 40% av loyvi nr. 1135 saman við Statoil og Suncor, ið hvør eiga 30%. Statoil fann upprunaliga nógva olju í økinum nærhendis, Bay du Nord, men gjørdist vónsvikið, tá tað seinni fór undir at bora avmarkingar- og metingarbrunnar nærhendis. Hesir vístu seg ikki at goyma tær nøgdir av olju, sum væntað varð. Tey trý oljufeløgini halda kortini, at økið er so mikið áhugavert og prospektivt, at tey vilja brúka fleiri mia. kr. til eina nýggja boriverkætlan. Einki bendir á, at feløgini hava mist mótið og ætla at rýma frá økinum, hóast høgu kostnaðirnar, stóra dýpið, harðbalna veðurlagið og langa teinin til lands. Oljuleiðin liggur 500 kilometrar eystan fyri St. John í New Foundlandi. Ein oljuprísur, sum nærkast 70 dollarum fyri tunnuna, verður eisini mettur at rudda slóð fyri nýggjum áhuga.
Eisini oljufelagið Chevron hevur áhuga í økjunum út fyri Eysturkanada. Felagið er í ferð við at gera botnkanningar fyri at staðfesta, at kolvetni eru í undirgrundini. Tað fer undir kanningarnar í summar.Eftir hesar verður helst borað.
Myndugleikarnir í New Foundlandi og Labrador hava seinastu árini annars gjørt eitt sera stórt arbeiði fyri at skapa áhuga hjá oljufeløgum at leita eftir olju út fyri Eysturkanada. M.a. hava tey staðið fyri eini stórari seismiskari kanning og hava gjørt eina frágreiðing um økini, sum seinni vórðu boðin út. Einar sjey umsóknir komu inn í 2016, har oljufeløg tilsamans játtaðu at brúka meira enn 6 mia. kr. til leiting komandi árini.
Hóast lágan oljuprís og stórt afturhald í at gera íløgur í leiting, so var áhugin fyri at bjóða uppá leitiøki í Kanada, sera stórur. Og nú skal tað so vísa seg, um undirgrundin goymir ta olju, sum oljufeløgini rokna við.


text:
Persónligt frælsi
Vit vilja, at øll menniskju, uttan mun til aldur, kyn, uppruna, trúgv, sosiala støðu og kynsligan samleika, skulu hava somu rættindi at liva og virka í Føroyum.
Vinnuligt frælsi
Vínnulívið skapar búskaparliga grundarlagið undir samfelagnum og skal sum høvuðsregla rekast í privatum høpi. Tað almenna skal avmarka sín leiklut mest møguligt, og høvuðsuppgávan er at
tryggja, at vinnan er burðardygg.
Tjóðskaparligt frælsi
Framsókn vil, at Føroyar gerast fullveldi. Bert ein fræls tjóð kann gerast fullgildugur limur í altjóða samfelagnum, við øllum teimum fyrimunum og skyldum hetta inniber.
28. Okt 2017
Røða, í sambandi við útbúgving av starvsfólki til parkinsonøkið. Vit kenna hvussu sjúka fer við okkum. Ikki bara sum sjúka, men sum samleiki. Frá at vera eitt vælvirkandi menniskja, verður tú frá einum degi til annan sjúklingurin. Sjúkan verður tín samleiki, ella...
24. Okt 2017
Røða hildin á løgtingi 24. oktober í sambandi við fyrstu viðgerð av Lóg um stjórnarskipan Føroya Vit viðgera í dag eitt lógaruppskot, sum fór til hoyringar á ólavsøku í ár. Drívmegin ar gerast sjálvbjargin, at gera meira og meira sjálvi og...
12. Okt 2017
Svar uppá fyrispurning frá Edmundi Joensen, løgtingsmanni, í løgtingsmáli nr. 17/2017, viðvíkjandi fyrireikingar í samband við yvirtøku av flóttafólkamálum, ið er partur av yvirtøkuni av útlendingamálum. Spurningurin var soljóðandi: 1. Hvørji flóttafólk ætlar landsstýrismaðurin at flyta til Føroya, og hvaðani eru...
29. Sep 2017
Góðu áhoyrarar! Lítli Kristjan visti hví nøkur fingu grátt hár - "tað er fyri at vit skulu síggja, at tey eru gomul," segdi hann. Jú, vit hava hug at trekkja uppá smílibandið, men eru vit so nógv øðrvísi. ...
18. Sep 2017
Svar frá Poul Michelsen, landsstýrismanni, upp á fyrispurning frá Honnu Jensen, løgtingskvinnu, í løgtingsmáli nr. 11/2017, viðvíkjandi ferðavinnumenning á útoyggj Spurningurin var soljóðandi: 1) Hvussu gongur við ætlaðu innlendis menningini av ferðavinnuni? 2) Hvussu verður tryggjað, at útoyggjar, smápláss og avvarðandi partar...
16. Sep 2017
Í kjakinum í Degi og Viku tann 12. septembur hevði Liljan Weihe bjóða samgonguleiðararnar til kjak. Ein av hennara viðmerkingum var, at hon ikki hevði hoyrt orði “útflutningspolitikk” í 2 ár. Antin er tað so, at Liljan Weihe slett ikki fylgir við...
10. Sep 2017
Sum býráðspolitikkari má eg viðmerkja. Neyvan var býarbygging ella høvuðsstaðarbygging málið, tá fyrsta bygningsverkið, ið skuldi hava eftirlitið vid skipaferðsluni millum ‘Østersøen og Målaren”, sá dagsins ljós. Men vaksandi virksemi og seinni økt virksemi øllum hesum flutningi og uttanlandssamskifti viðvíkjandi, bleiv til...
08. Sep 2017
Fyrispurningur eftir Tingskipanini § 52a 1) Hvussu gongur við ætlaðu innlendis menningini av ferðavinnuni? 2) Hvussu verður tryggjað, at útoyggjar, smápláss og avvarðandi partar fáa ávirkan á arbeiðið at byggja upp? 3) Hvussu kann tryggjast, at ætlaða...


text:
Jubileumsár - nógv at feira
16.07.2017 - 14:57 - Ásbjørn Jacobsen
Árið í ár, 2017, má
sigast at vera eitt jubileumsár.
Tað eru 500 ár síðani reformatiónina. Tað eru 100 ár síðani heimamissiónin varð stovnað á Toftum. Tað eru 100 ár síðani samkoman í Betesda varð stovnað og fyrsti salurin, sum eisini hevði navnið Betesda, varð tikin í brúk. Tað eru 60 ár síðani Operation Mobilisation sá dagsins ljós, og tað eru í ár 50 ár síðani Zarepta varð tikið í brúk.
Allir dagarnir verða feiraðir á sín egna hátt á sínum egna staði, og tað er rætt, at man steðgar á slíkar merkisdagar og skoðar út yvir verkið og tað, sum er komið burturúr.
REFORMATÍÓNIN OG LUTHER
Reformatiónin verður feirað í Føroyum ígjøgnum alt árið, bæði við fyrilestrum um Luther, kirkjukonsertir við sálmum hjá Lutheri, framsýningum í Norðulandahúsinum um Luther, reformatiónsgudstænastum um alt landi sunnudagin 29. oktober, og týsdagin 31. oktober, sjálvan dagin, tá Luther negldi tær 95 tesurnar á dyrnar, verður hátíðargudstænasta í Dómkirkjuni.
31. mai fór eitt ferðalag beinleiðis úr Føroyum til Týsklands við meira enn 100 luttakarum, sum vildu síggja og standa við dyrnar á dómkirkjuni í Wittenberg, har Luther negldi tey 95 protestorðini, og minnast reformatiónina á henda hátt.
Fríkirkjurørslurnar í Norðurlondum og í Føroyum eru í eitt ávíst mál úrslit av reformatíónini.
Kristiliga Tíðindatænastanv/Poul Jóhan Djurhuus
gjaranes@gmail.com


text:
Set okkum ein spurning
Fyri ein persón, ið hevur verið fyri kynsligum ágangi, kann ofta verða trupult at bróta tøgnina. Trupult at venda sær til onnur fyri at fáa hjálp. Fara tey at trúgva mær? Hvat skal eg siga ella spyrja um?
Makar, børn, vinfólk, fakfólk og onnur, ið hava áhuga í evninum, eru eisini vælkomin at senda okkum eitt bræv.
Svar
Her finnur tú svar uppá brævið tú hevur sent okkum á brævkassan.
(øll brøv eru undir dulnevni og tí liggur brævið saman við svarinum frá einum ráðgeva, her á síðuni)
Hey og takk fyri spurningarnar
Kynsligur ágangur er, kynsligur atburður mótvegis barni ella saman við barni yngri enn 15 ár við ella uttan samtykki frá barninum.
Kynsligur ágangur er, tá ein vaksin ella ein, ið er nøkur ár eldri, brúkar eitt barn ella ungan til, at nøkta egnan kynsligan tørv.
Kynsligur ágangur kann verða framdur á ymiskan hátt. Talan er um ágang, tá eitt barn verður lokkað, yvirtalað ella hótt til m.a at:
• nema við kynsgøgn hjá tí vaksna
• tann vaksni nemur við kynsgøgn hjá barninum ella tí unga
• at verða tvungin til, at hyggja eftir pornofilmi
• hyggja at, meðan ein vaksin nøktar sín kynsliga tørv
• hava samlegu við ein vaksnan ella ein, ið er eldri enn barnið
Øll, ið eru yvir 18 ár, kunnu søkja sær hjálp, ráð og vegleiðig frá KRIS.
Kris er ein sjálvboðin hjálparfelagsskapur, hvørs endamál er at geva tí misnýtta vegleiðing og hjálp.
Kris hjálpir og stuðlar ungum og vaksnum, ið hava verið fyri kynsligum ágangi, og næstringum teirra.
Um tú kennir ein, sum er í iva, um tað, hann/hon hevur verið úti fyri, er kynsligur ágangur, er persónurin ella tit vælkomin at seta tykkum í samband við okkum, antin við at senda okkum teldubræv – kris@kris.fo ella við at ringja á tlf nr. 448181
Allýsing Sameindu Tjóða:
Kynslig misnýtsla (sexual exploitation) merkir bæði framdur og tilætlaður ágangur av kynsligum slag í førum, har ofrið er viðbrekið, í veikari støðu ella undirgivið misnýtaranum. Kynslig misnýtsla fevnir eisini um føri, har fyrimunur av fíggjarligum, sosialum ella politiskum slag fæst burtur úr misnýtsluni.
Kynsligur ágangur (sexual abuse) merkir bæði tvingsil og hóttan um tvingsil av kynsligum slag, sama um talan er um beinleiðis valdsnýtslu, ójavna støðu ella hóttanir
Kelda: UN Secretary-General’s Bulletin on protection from sexual exploitation and abuse (PSEA) (ST/SGB/2003/135
(Frá Heildarætlan um kynsligan ágang)
Alt tað besta
Hey og takk fyri brævið
Tú hevur tørv á stundisligari hjálp fyri at sleppa av við tina angist.
Kris kann veita tær terapi og vegleiðing.
Vinarliga set teg i samband við okkum beinanveg.
Tað kanst tú gera við at ringja a tlf nr 448181 ella send okkum ein teldupost - kris@kris.fo
Alt tað besta
Takk fyri spurningin.
Tað er ein syrgilig støða tú ert komin í og vit skilja væl at tú hevur tað ræðuligt.
Av tí at tú ert undir 18 ár, kunnu vit bert geva tær nøkur ráð.
Tú spyrt, hvat tú kanst gera, fyri at fáa tað betri.
Tað er sera umráðandi:
- 1. at tú sigur hetta við onkran vaksnan, sum kann hjálpa tær
- 2. at tit venda tykkum til barnaverndartænastuna í tykkara øki
Tey vaksnu hava skyldu til at hjálpa tær við at boða barnaverndartænastuni frá..
So kann barnaverndartænastan taka støðu til, um hetta er eitt mál, sum tey meta skal greiðast í Barnahúsinum.
Í Barnahúsinum kunnu kanningar og avhoyringar gerast, og tú og tíni nærmastu kunnu fáa tilboð um kreppuhjálp.
Í Barnahúsinum arbeiða fólk, sum eru von við og duga at tosa við børn og ung um ágang. Tú kanst hava ein vaksnan, sum tú hevur álit á, við tær í Barnahúsið. Málsviðgerin á barnaverndartænastuni kemur eisini við tær í Barnahúsið. Í Barnahúsinum skalt tú greiða frá tí, ið er hent. So veit Barnahúsið, hvør kann hjálpa tær, og hvussu tað verður gjørt best.
Vónandi fært tú hjálp skjótast gjørligt
Alt tað besta.
Takk fyri spurningin. Tú spyrt um hetta kemur undir ágang, og tað ger tað.
Um vinkona tín er blivin hótt ella lokkað av einum persóni, er umráðandi at hon goymir alt próvtilfar – myndir, tjattsamrøður, teldupostar o.s.v.
Vit vilja heita á hana um at venda sær til løgregluna, sum kann ráðgeva henni um fráboðanina og harfrá verður síðani støða tikin til, um málið verður meldað
Tú ert vælkomin at venda aftur til okkara, við at ringja ella senda teldupost, sí heimasíðu.
Alt tað besta
Hey
Um tú vilt melda málið, skalt tú venda tær til løgregluna og biðja tey um vegleiðing. Tey vilja síðani hjálpa tær víðari.
Ynskir tú sjálv at fáa hjálp fyri árin av áganginum, ert tú hjartaliga vælkomin at venda tær persónliga til KRIS og fáa hjálp gjøgnum samtalur.
Tað kanst tú gera við at ringja á tlf 448181 ella senda ein teldupost til kris@kris.fo
Alt tað besta
Hey
Tíverri var hetta tiltakið bert í Klaksvík.
Vinarliga KRIS
Hey og takk fyri títt bræv.
Vit vilja heita á teg um at ringja til okkum á tlf nr 448181 ella senda okkum ein teldupost - kris@kris.fo
Alt tað besta
Út frá tí tú skrivar, er skiljandi, at tú følir teg órættaða.
Tú skrivar eisini, at tú hevur tosað við mannin og at hann sigur, at hann visti hvat hann gjørdi.
Ein vegur víðari i hesum málið er at melda, men okkara ráð til tin er, fyrst at tosa við kriminalløgregluna. Greið teimum frá støðuni, so tey kunnu vegleiða teg og siga tær hvat hendir, um tú meldar málið.
Alt tað besta.
Hey og takk fyri spurningin.
Ja tað kemur meira enn so fyri, at avleiðingar av kynsligum ágangi í barnaárum ikki vísa seg fyrr enn fleiri ár eftir, at ágangurin er hildin uppat.
Eitt barn, ið verður fyri kynsligum ágangi, livir í einsemi og ótta og skilir ikki tað, sum hendir, tí barnið, í slíkari støðu, ikki hevur ment sínar førleikar at skilja ímillum rangt og rætt. Barnið veit ikki av sær sjálvum, at tað er úsett fyri eini brotsgerð. Barnið kann vera hótt við líkum og ólikum, um tað sigur nakað, og tí torir tað ikki at siga frá. Barnið kann tó kenna sterka skomm og skuldarkenslu. Tí velur barnið ofta at finna sær eina meistringsstrategi/ ivirlivilsismekanismu fyri at vera til.
Barnið burturskotrar óhugnaligu minnini, um tað sum hendi. Uttaná sær eingin á barninum, at nakað er galið, og barnið roynir alt fyri at fjala sínar kenslur. So barnið lærir at liva við tí, sum hendi og stríðist síðani við avleiðingunum, sum fylgir teimum inn í tað vaksna lívið. Hesar avleiðingar er tað, ið kallað verður seinárin av kynsligum ágangi, framdur í barnaárunum.
Seinárin av kynsligum ágangi kunnu bæði vera likamlig/neurologisk, sálarlig, relationel og/ella sosial og kunnu hava umfatandi avleiðingar fyri lívsgóðskuna hjá tí rakta, samstundis sum tað er ymiskt, hvussu seinárin vísa seg hjá hvørjum einsæris.
Nakrar avleiðingar av kynsligum ágangi kunnu vísa seg sum:
• Minnivirðiskensla, skomm, skuldarkensla, ótti.
• Álitið á umheiminum verður brotið niður.
• Afturhildin vreiði, beiskleiki, hatur.
• Trupulleikar í samlívinum.
• Vantandi persónlig mørk.
• Sosialir trupulleikar.
Sigast skal eisini, at tað ikki eru øll børn, ið hava verið fyri kynsligum ágangi, sum seinni fáa seinárin. Nøkur børn siga frá, onnnur velja at siga frá , tá tey eru tannáringar, men ein stórur partur, helst tann stórsti parturin, sigur einki, fyrr enn tey eru blivin vaksin.
Vinarliga
KRIS
Hey og takk fyri spurningin.
Tað er altíð trupult, tá slík støða uppstendur og tað hevur stóra ávirkan á nógvar persónar. Nú nevnir tú ikki, um málið er nýtt ella um tað er longri tíð síðani tað hendi, men í báðum førum er møguleiki fyri at fáa hjálp.
Um hetta er hent fyri stuttum, eigur tað avgjørt at verða fráboða til Barnaverndina á staðnum, skjótast til ber.
Sambært lóg um barnavernd,kapitul3, (http://www.logir.fo/ViewLaw.aspx?id=17419 ) hava øll skyldu til at boða myndugleikunum frá, um vit kenna til mál, har eitt barn er fyri umsorganarsvíki ella ágangi.
Tá eitt barn er útsett fyri kynsligum ágani, er tað ein traumatisk hending og eigur barnið beinanvegin at fáa hjálp.
Tá talan er um, at børn/ung gera seg kynsliga inn á annað barn/ungan, eiga tey somuleiðis at fáa hjálp. Kanningar í m.a Danmark vísa, at børn/ung, ið gera seg inn á onnur børn/ung, ofta hava víst tekin um misstrivnað. Tí er umráðandi, at tey somuleiðis fáa hjálp, í rættari tíð.
Tað er skilligt, at ótti er fyri, at hetta kann skaða familjurnar. Hetta er ein stórur skelkur fyri báðar familjur, og eigur øll familjan, hjá báðum pørtum, tí eisini at fáa hjálp,men her eigur fyrst og fremt at vera tikið atlit til børnini/ungu, so tey fáa røttu hjálpina til rætta tíð.
Um hetta er eitt eldri mál og tann órættaði er blivin 18 ár ella eldri, kann viðkomandi venda sær til KRIS, sum veitir ráðgeving og terapeutiskar samrøður til fólk yvir 18 ár og eisini til avvarandi. Eisini er nú møguligt at leita sær sálarfrøðiliga hjálp
( sí heimasíðu okkara. http://kris.fo ella http://psykolog.fo/?p=94 )Hesar veitingar eru ókeypis og í trúnaði.
Vónandi er svarið nøktandi. Tú ert vælkomin at skriva aftur ella senda teldupost til eina av okkara teldupostadressum, ið eru at finna á heimasíðu okkara.
Alt tað besta
Vinarliga
KRIS
Hey og takk fyri spurningin.
Sum eg lesi spurningin, so bleiv málið meldað og maðurin bleiv fríkendur. Tá málið er meldað, meti eg eisini, at málið er fráboðað til barnaverndina, soleiðis sum slík mál eiga at verða gjørd.
Tín spurningur er so, hvat foreldrini nú skulu gera, tí onnur gentan,1 ár seinni, enn er bangin, tá hon sær mannin ella hoyrir navnið á honum nevnt.
Eg vil heita á tykkum, um at venda tykkum til barnaverndina á staðnum, tí barnið hevur tað trupult og er bangið.
"Lógin um barnavernd fevnir um børn, ið liva undir viðurskiftum, ið kunnu skaða teirra heilsu og menning. Endamálið við lógini er at tryggja, at hesi fáa neyðuga hjálp og umsorgan í rættari tíð, og at hjálpa teimum við at fáa ein tryggan uppvøkstur. Í barnaverndarlógini verður staðfest, at myndugleikarnir altíð eiga at finna loysnir, sum eru best fyri barnið."
http://www.logir.fo/ViewLaw.aspx?id=17419
Barnaverndartænastan metir so um, hvørt talan er um eitt barnaverndarmál ella ikki og um kanningar skulu setast i verk, sambært Barnaverndarlógini.
Alt tað besta
Vinarliga
KRIS
Hey og takk fyri spurningin.
Um tit eru í einum seriøsum parlagi, so eigur hetta eisini at blíva ein partur, sum er umráðandi at hann far at vita um, og at tit kunnu tosa saman um hetta.
Annars eru tit vælkomin at koma til at seta tykkum i samband við okkum. Antin við at ringja ella senda teldupost ella boð.
Vit hava nógvar royndir innan terapi samrøður, sum fevna um parlagið, har annar ella bæði hava verið fyri kynsligum ágangi.
Alt tað besta
Góða kedda vinkona.
Tað er fantastiskt, at tú vilt hjálpa vinkonu tíni, tí tað er so svárt, hjá einum sum hevur verið fyri kynsligum ágangi, at leita sær hjálp.
Eg loyvi mær hervið at endurgeva brot um fyrningarfreist úr Heildarætlanini um kynsligan ágang, ið Almannamálaráðið hevur latið gjørt. Har stendur:
”Rættarstøðan í Føroyum í dag er, at fyrningarfreistin fyri mál, sum snúgva seg um samlegu ella annað kynsligt samband við barn undir 15 ár, er 10 ár frá tí degi, at barnið fyllir 18 ár. Um talan er um grovar umstøður, ella um barnið er undir 12 ár, er fyrningarfreistin 15 ár frá tí degi, at barnið fyllir 18 ár. Tað vil siga, at fyrningarfreistin í minsta lagi er 10 ár og í mesta lagi 33 ár. Alt eftir, nær lógarbrotið er framt.”
Les meira um heildarætlanina her: http://cdn.lms.fo/media/6234/21406_vmr_heilaraetlan_kynsliganagang.pdf
Eftir omanfyrinevnda, er málið hjá vinkonu tíni ikki fyrnað, fyrr enn hon er í minsta lagi 28 ár. Um vinkonan ynskir at gera meira við málið, vildi eg mælt henni til at vent sær til Kriminaldeildina ella ein sakførara, fyri at fáa nærri kunning og vegleiðing um, hvat hon skal gera og hvussu málið síðani fer fram.
Til spurningin um kostnað fyri viðgerð,hjálp og vegleiðing frá KRIS, kann eg upplýsa, at øll viðgerð hjá KRIS er ókeypis og øll yvir 18 ár kunnu venda sær til KRIS. Eisini avvarandi, vinfólk og onnur, ið hava tørv á vegleiðing og hjálp í málum um kynsligan ágang.
Til ber at ringja á tlf nr 448181, ella skriva teldupost til eitt av starvsfólkunum hjá KRIS. Teldupost adressur síggjast her: http://kris.fo/upplysingar/
Eg vóni at hetta svar er nøktandi og tú/tit er meira enn vælkomnar at skriva aftur til okkum.
Vinarliga
KRIS
Hey og takk fyri spurningin.
Tað er ymiskt, hvussu kynsligur ágangur ávirkar persónar. Hjá nøkrum kann tað vísa seg sum akut tekin beinanveg ágangurin er framdur, men flestu uppliva seinárin, seinni í lívinum.
Kynsligur ágangur kann metast sum ein traumatiskur skelkur, ið ávirkar bæði nervalag, persónsmenskuna og til deils tilknýtið til onnur, í og við at ágangurin ofta hendir í eini tættari relatión.
Seinárin av kynsligum ágangi kunnu bæði vera likamlig/neurologisk, sálarlig, relationel og/ella sosial og kunnu hava umfatandi avleiðingar fyri lívsgóðskuna hjá tí rakta.
Men við hjálp, frá m.a terapeuti ella sálarfrøðingi, er tað møguligt at læra at liva við tí sum hent er og ikki í tí sum hent er og á tann hátt fáa eitt gott lív.
Vinarliga
KRIS


text:
Oddbjørg Christiansen, stjóri í Gamla Bókhandili á Vaglinum í Havn, peikar á heimbygdina, Leirvík, á nýggja føroyakortinum. Tað er í sambandi við flaggdagshaldið, at Gamli Bókhandil hevur opið, so til ber hjá fólki at síggja føroyakortið hjá FDS og Námi, sum nú verður sett til sølu. Nýggja kortið verður sýnt fram í hugnaligu stovunum í Gamla Bókhandli.
Petur Dahl, fyrrverandi skúlastjóri í Hoyvík, peikar á heimbygdina Funning og fortelur um staðarnøvn og einaferð hann var óheppin í bili.
Afturvið prátinum fáa vit ein drekkamunn og smákøkur. Dúkurin er nýggja føroyakortið, sum er plastað.
Í innastu stovuni, aftanfyri tendraðar globussar og gomul føroyakort, eru allir álmanakkarnir, heilt aftur til hin fyrsta frá 1929, sum Rikard Long ritstjórnaði.
Klokkan er trý og nú hoyrist Havnar Hornorkestur blása ein marsj uttan fyri bókadyrnar.
Í góða veðrinum eru nógv fólk savnaði á Vaglinum, teirra millum fleiri kend, sum til dømis Súsanna, sum stendur fremst við patruljuflagginum, og Poul Einar og Una mitt fyri niðast og ein serliga vælnøgdur Ingi mitt fyri til høgru.
Øll bíða eftir flaggdagsrøðaranum, sum í ár er Jákup av Skarði, fyrstilærari í Nólsoyar skúla. Hann segði m.a. "Stættarmunur er í Føroyum, men til slíka løtu sum hesa, standa allir bólkar saman, og eg hugsi, at hesir lívsneistar eiga at finna saman at lýsa upp, hvussu vit ynskja at hetta landið skal verða. Tað kann ikki vera rætt, at vit sita hendur í favn og tigandi bíða eftir, at samgongan situr valskeiðið út. Onkur gleps eru í bløðunum, okkurt prýði á Tinghúsvøllinum og einaferð var grýtuloks-larmur uttan fyri Tingið. Men! Eg setti mína vón til, at mótmælið í Gamla Kommunuskúlagarðinum skuldi verða startskotið til ein riðil av mótmælum. Kanska ikki til uppreistur, men tó so, nakað í tann stíl. Eg hugsaði, at hetta kundi verða byrjanin til eina røð av felags tiltøkum, har vit – føroyingar, og tað, ið politikkarin fyrst hugsar um ”stemmarar” – onkursvegna gjørdu okkara til, at landsins kosnu fólk funnu aftur á slóðina, hvørjar Føroyar, ið Merkið eigur at umboðað." Útvarpið sendi alla røðuna.
So er at renna við klokkuni. Í Tórsgøtu, framman fyri Miðlahúsinum, standa ellisakfør av øllum handa sløgum, frá einum gomlum Ford, sum hesum niðanfyri, til rustaðar líkvognar og amerikanskar Sting Ray Corvette við sutlandi sylindarum. Og út eftir Skálatrøð fara allir bilarnir, eisini ein gulur flower power Fólkavognur.
Í tíðindaskrivi verður sagt soleiðis: “Nú sprettur á fold og spírar og alla staðni spríkir og tysjar gróðurin fram - sóljur opinbera seg gular á grønum og alla staðni har tú hyggur, smoyggja blómur og bløð seg úr greinum á vetrarnaknu trøunum.
Eisini í Steinprenti spíra bæði blómur og trø í smáum træobjektum, sum nágreiniliga, næstan eymliga, eru sett saman burtur úr smáum træsprekum. Tað er listamaðurin, Hanni Bjartalíð, sum sýnir fram. Framferðarhátturin hjá listamanninum er spælandi og sansaligur, men eingin ivi er um, at talan er um ein royndan listamann, sum veit hvat hann vil og sum eisini handverkliga dugir at fáa tað fram, sum hann ynskir.
Sum ein maniskur óruslusavnari setur hann saman træsprek til banalar lutir úr gerandisdegnum ella dreymakendar manifestatiónir av onkrum, sum til tíðir bara granskar form og skap og sum aðrar tíðir tykist tulka tilverunnar grundleggjandi treytir – tó, tað er ikki vist, kanska er tað bara spæl." Framsýningin í Steinprenti varir til 31. mai.
Samstundis skipar Norrøna Ungmannafelag Føroya, sum er nýstovnað, fyri flaggdagshaldi í Posthúskjallaranum. Forkvinna er Laura Kathrine Apol og nevndarlimirnir eru Jónathan Jacobsen, Erhard Petersen, Bjarni Kárason Petersen og Christoffur Gert Nielsen. Leggið til merkis flaggdagskøkuna, sum tey bjóða í dag.
Jógvan Arge, býráðslimur, greiðir frá, hvussu Merkið bleiv til, hví flaggið er reytt, blátt og hvítt og um stríðið at fáa flaggið viðurkent. Pápi Jógvan, Niels Juel, gav út bók um søguna hjá Merkinum, sum Jógvan var við at ritstjórna. Nýstovnaða felagið bjóðar kaffi og Jákup Lind Dam syngur nakrar sangir.
Tá klokkan er farin av fimm, havi eg skrivað mær í álmanakkan Loysingapolitikkur á Bryggjubakka. Nú eru vit í Fiskimannafelagum, har Erlendur Patursson hevði sína gongd frá 1953, tá hann bleiv formaður og í eitt langt skeið skrivaði minningarrit felagsins, gjørdist blaðstjóri á 14. og politikari, kanska hin hugsjónarsterkasti í Føroya søgu. Ja, hin hugsjónarsterkasti. Men her á loftinum er so nógv fólk, at eg hómi bara nøkur fá gjøgnum duraopið millum fundarhølini hjá Fiskimannafelagnum.
Tað er forlagið Sprotin, sum í dag gevur út fyrra bind um Erlend Patursson, Loysingarpolitikkur í 1940-árunum, sum Jákup Thorsteinsson hevur skrivað. Og í samantyrptu fólkamongdini á loftinum i Fiskimannafelagnum, síggi eg Jonhard Mikkelsen.
Forlagið, sigur i tíðindaskrivi, at “alt ov lítið av politiskari søgu er skrivað um ta nýggjaru tíðina í Føroyum. So langt røkkur ein breið semja. Vit fáa eyðvitað brot um hetta og hatta, men veruligar heildarmyndir, grundaðar á søguliga gransking fáa vit sjaldan. Annars mátti politiski vígvøllurin verið ein stak áhugaverdur vøllur at skriva um. Verkið, sum lagt verður fram í dag - sjálvan flaggdagin -, snýr seg um loysingarpolitikk í 1940-árunum serliga við atliti at tí virki og virksemi, sum Erlendur Patursson slóðaði fyri og stjórnaði.”
Høgni Hoydal, mitt fyri omanfyri, bjóðar vælkomin og sonur Jákups, Hallur Gilstón Thorsteinsson, til høgru omanfyri, tosar um pápan, rithøvundin og arbeiði hansara við hesi verkætlanini. Longst til vinstru sæst Høgni Mohr. Hjá sær hevur Hallur dagbókina hjá pápanum, sum hann fegin vísir fram.
Millum røðurnar syngur Kári Sverrisson nakrar sangir, m.a. við orðum eftir Jóanes Nielsen.
Høgni Mohr var helst hin elsti millum tey møttu, men samstundis hin mest ungdommuligi at siga frá um bóndan, sína stóru fyrimynd, og alt tað sum fór fram í 1940-unum og um tað mundi at fólkaatkvøðan var í 1946. Fantastiskt at hoyra ein enn ungan mann hugleiða um, hvussu tað var at vera enn yngri í hesum politisku rembingartíðum.
Hans Andrias Sølvará legði síðani fram sínar ætlanir um annað bindið í bókarøðini, sum partvíst fer at byggja á rannsóknir hjá Jákupi Thorsteinsson.
So eru stundir at fáa fatur á bókini og fáa allar høvundarnar at signera. Her síggjast Hildur Patursson, dóttir Erlends, og Jonhard Mikkelsen tosa um bókina.
At enda tekur Tórbjørn Jacobsen, sum er ein av stigtakarunum til útgávuna, samanum.


text:
Hann varð borin í heim á Eiði 28/11-1896. Seytjan ára gamal fór hann á læraraskúla í Havn, har hann tók prógv í 1917. Tvey tey fyrstu árini var hann vikarur ymsastaðni í Eysturoynni, var lærari á Skála og Selatrað 1919-21, og frá 1921, til hann doyði í 1933, var hann lærari í heimbygdini.
Her virkaði hann íðin í ungmannafelagnum, sum æt »Glottin« og í avhaldsfelagnum »Statt fast«.
Skrivaða tilfarið, sum lá eftir hann, greiddi Oddmar á Steig, lærari, til prentingar, og Føroya Lærarafelag gav tað út undir heitinum »Sáttmálin Mikli I-II«, 1966, 1969.
Úr: Árni Dahl: Bókmentasøga I-III. Fannir. 1980-83.


text:
Skógareldarnir í Kalifornia eru ikki givnir at gera um seg. Teir byrja nú at flyta seg norðureftir, og nærkast nú stórbýnum Santa Barbara, sum liggur umleið 160 kilometrar frá kenda býnum, Los Angeles.
Seks stórir eldar gera um seg í senn. Tann ógvusligasti, ið kallast Thomas, er tann, ið er á veg móti Santa Barbara.
Sløkkiliðsfólk hava barst móti eldinum í eina góða viku, men tað hevur verið sera trupult, tí at nógvur vindur hevur kykað uppundir eldin. Alt bendir tó á, at vindurin fer at minka í dag.
Ógvusligu eldarnir hava eisini dálkað luftina, og eru stórir partar av suður-Kalifornia ávirkaðir av luftdálking.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Støðan í Texas er milt sagt kaotisk í løtuni. Ódnin Harvey hevur leikað á síðan fríggjadagin, og ilt er at siga, nær myndugleikar fáa yvirlit av støðuni. Higartil er staðfest at tvey fólk eru deyð av ódnini, umleið 30 fólk eru særd og eini 30 onnur eru meldaði horvin.
Ódnin er minkað í styrki síðan hon brast á, og verður hon nú bólkað sum ein bólkur 1-ódn, eftir at hon hevur verið bólkað heilt uppi í bólki 4, við yvir 200 kilometrum um tíman av vindi og næstan einum metri av regni. Hóast vindurin er minkaður nakað, so hevur regnið ført við sær yvirflóð í nógvum økjum og hevur sostatt gjørt nógvan skaða.
Hjá politinum og avvarðandi myndugleikum er enn torført at fáa fult yvirlit av støðuni.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Vikuskifti hjá løgregluni hevur higartil verið rættiliga friðarligt.
Fólk skikkaðu sær sum heild pent í býnum, tó máttu onkur einstakur hjálpast heim í fyllskapi. Ein hevði hug at berjast á er blivin skuldsettur fyri brot á politiviðtøkurnar, fyri at vísa harðligan atburð.
Tað eru tó mest fólk handan stýrið, ið løgreglan hevur havt við at gjørt í vikuskiftinum. Løgreglan hevur gjørt ferðkanningar runt í landinum, og bæði í bygdum og óbygdum øki. Higartil hevur løgreglan noytst at steðga 11 fólki fyri at koyra ov skjótt og givið teimum klipp í koyrikorti. Ein av teimum ið koyrdi ov skjótt hevur fingið treytaða frádøming.
Í morgun klokkan 06.30 fór ein bilur útav vegnum í Kollafjarðardali. Tann ið koyrdi bilin hevði ikki drukkið, men sýni var ringt og nakað vátt á vegnum. Bilurin lendi á takinum, men ongin álvarsligur skaði var hendur.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Beinta Lisberg, skúlastýrisforkvinna tel. 581 193 T-Post: blisberg@gmail.com
Dávid Reinert Hansen (foreldraumboð)
Dánjal Petur Olsen (foreldraumboð)
Alis J. Højsted (læraraumboð)
Trygvi Kallsoy (kommunustýrisumboð)
Hansina Jensen (kommunustýrisumboð)
Skrivari: Sonni Djurhuus, Skúlastjóri, tel. 212 084 T-post: sonni.oli.djurhuus@skulin.fo
Skúlastýrið verður valt 4. hvørt ár, samstundis sum bý- og bygdarráðsval eru. Formaðurin er eitt foreldraumboð, skúlalstjórin er skrivari, 2 umboð eru fyri foreldrini, 2 umboð fyri býráðið og 1 umboð fyri lærararnar.
Heimildirnar og uppgávur hjá skúlastýrinum:
-tað hevur eftirlit við virksemi skúlans og ummælir skúlamál hjá kommunustýrinum
-ummælir fíggjarætlanina og onnur mál
-ásetir meginreglur
-góðkennir undirvísingarmiðlar og staðfestir reglur
-tað setur tíðaravmarkað størv (upp til 1 ár) og tilmælir aðrar setanir og uppsagnir
Sum skúlastýrið er samansett, kunnu mál verða viðgjørd út frá ymsum sjónarhornum soleiðis, at bæði foreldra- , lærara- og býráðssjónarmið koma við í somu viðgerð av einum máli.


text:
Sambært galdandi reglugerð við gildi frá 1. september 2000 (sum eisini liggur á heimasíðuni - sí her
) verður eitt virki góðkent sum lærupláss út frá meting, um virkið er ført fyri at lúka tær treytir fyri verkligu læruna, sum eru ásettar í reglunum fyri tær einstøku útbúgvingarnar.
Tað eru viðkomandi yrkisnevnd, sum samtykkir, um eitt virki lýkur treytirnar fyri at verða góðkent. Tær vanligu treytirnar eru:
- at yrkislært fólk við samsvarandi útbúgving og minst 3 ára arbeiðsroyndum, sum kann standa fyri upplæringini, er á staðnum
- at virkið javnan fremur allar ella tær týdningmestu arbeiðsuppgávurnar, sum hoyra til viðkomandi yrkisgrein
- at virkið hevur ta útgerð, sum er neyðug fyri at kunna útinna arbeiðsuppgávurnar
- at virkið lýkur treytirnar um arbeiðsumhvørvi, sum eru ásettar í lógum og reglum um gott og trygt arbeiðsumhvørvi
Um eitt virki ikki í fullan mun lýkur omanfyri nevndu treytir, kann góðkenningin verða treytað av, at partur av læruni kann fara fram á øðrum góðkendum læruplássi - tað, sum nevnt verður útisetavirki. Eisini kann virki, sum á onkran hátt lýkur treytirnar ella partar av treytunum fyri læruplássgóðkenning, fáa fyribils góðkenning at taka lærling í læru.
Ein góðkenning er bert galdandi í 5 ár. Um einhvør broyting hendir, sum kunnu ávirka upplæringarumstøðurnar, hevur virkið skyldu til at boða viðkomandi yrkisnevnd frá hesum.
Avgerðir, sum yrkisnevndirnar taka sambært hesi reglugerð, kunnu leggjast fyri eina kærunevnd.
Umsókn um læruplássgóðkenning skal skrivast á oyðublað, sum fæst frá Yrkisdeplinum ella heintast á heimasíðuni: www.yrkisdepilin.fo. undir Oyðubløð.


text:
Við í kappingini eru leikarar úr Danmark, Svøríki, Finnlandi, Íslandi, Týsklandi, Kekkia og Føroyum.
Hetta er fimta árið á rað, at Føroyar eru við.
Samstundis er hetta ein liður í leikaramenningini, har BSF hevur valt at geva fremstu leikarunum úr teimum ymisku aldursbólkunum møguleikan at verða við í Danish Junior Open.
Dúgliga hevur verið vant fram ímóti kappingini, ið hilnaðist heilt væl í fjør. Sostatt eru leikararnir sera spentir uppá, hvussu úrslitið fer at síggja út hesaferð. Eftir ætlan kemur ferðalagið aftur til Føroyar á middegi týsdagin.
Teir útvaldu leikararnir á U-landsliðnum eru:
U13: Adhya Nandi, HBF – Miriam í Grótinum, HBF – Hans Elttør, KBF
U15: Mona Rasmusdóttir, ÍF – Jensa Tórolvdóttir, ÍF – Sissal Thomsen, HBF – Lena Maria Joensen, KBF – Ari M. Jacobsen, KBF – Ari Nandy, MBF – Árant á Mýrini, MBF – Jónas Djurhuus, HBF – Rúni Øster, HBF
U17/19: Gunnva Jacobsen, HBF – Dann Fróðason, MBF – Bartal Poulsen, VÍF - Rani í Bø, KBF – Sólfríð Hjørleifsdóttir, VÍF – Magnus Dal-Christiansen, HBF


text:
Systurskip hjá Stellar Daisy hava eisini havt trupulleikar
Tvey umbygd tangaskip av sama slagi sum skipið Stellar Daisy, ið sakk í suður Atlantshavinum í apríl við 22 monnum umborð, eru seinastu vikurnar hildin aftur og kannað, eftir at rivur eru funnar í skrokkunum á skipunum.
Tey bæði skipini eru sokallaði VLOC'arar ella very large ore carriers – umbygd VLCC-tangaskip, ið sigla við jarnmálmi fyri brasilska námsrisan Vale.
Skipið Stellar Queen varð fyrst í mai sambært Bloomberg hildið aftur í nærum tríggjar vikur har norðuri í Brasilia, eftir at skiparin fann rivur á høvuðsdekkinum. Skipið varð umvælt og fór síðani víðari 26. mai, upplýsa havnarmyndugleikarnir sambært tíðindastovuni.
Eitt annað skip, Stellar Unicorn, av sama slagi og eisini fermt við jarnmálmi, varð noytt at fremja umvælingar í apríl, orsakað av líknandi rivum útvortis í skrokkinum á einum tanga.
Øll trý turrfarmaskipini eru meira enn 20 ára gomul. Suðurkoreanska felgaið Polaris Shipping eigur og rekur skipini.
Løgreglan í Suðurkorea gjørdi í síðstu viku húsarannsókn hjá Polaris Shipping sum lið í kanningini av Stellar Daisy-vanlukkuni. Húsarannsóknin fór fram á skrivstovunum hjá reiðarínum í havnarbýnum Busan umframt í Seoul.
Sambært tveimum filippinskum sjómonnum, ið fyribils eru teir einastu, ið komu frá vanlukkuni við lívinum, komu fleiri rivur í skrokkin á turrfarmaskipinum, og hetta fekk eftir øllum at døma lastina at skjóta seg, so skipið koppaði og sakk.
Kelda: shippingwatch.dk


text:
Síðan byrjan í januar 2013 hevur javnan verið ymiskt at lisið, hoyrt og sæð um Kostverkætlanina á B6.
Tíðindi um tiltakið "Opið (sjúkra)hús" í køkinum 2014
Vísindavøka 2013
Granskingarráðið skipaði fyri Vísindavøku tann 27. september í Fabrikkini hjá Østrøm, har evnið var gransking í mati.
Landssjúkrahúsið hevði ein bás, har Kostverkætlanin á B6 var í fokus, og víst varð á munin millum mat til sjúklingar og heilsufremjandi mat til frísk. Vit bjóðaðu smakkiroyndir og høvdu spurnarkapping. Kostverkætlanin á B6 fekk umrøðu í miðlunum í samband við Vísindavøku:
Sjónvarpssending 24. okt 2014 - sendingin "Forvitin ER fegin" um 3 ymiskar granskingarverkætlanir, harav Kostverkætlanina á B
Heimasíðan ls.fo 20. sept 2013 - kunning um Vísindavøku
Barnaútvarpið 27. sept 2013 (spola til 17 minuttir) - samrøða við Poulu Patursson um Vísindavøku, kostverkætlanina og mat sum heild
in.fo 27. sept 2013 - um Kostverkætlanina á Vísindavøku
Dagur og vika 27. sept 2013 (spola til 14 minuttir) - víst verður frá Vísindavøku og básinum hjá LS
Heimabeitið 27. sept 2013 - myndir frá básinum hjá LS á Vísindavøku
Gransking.fo 4. okt 2013 - yvirlit yvir allar framløgur frá Vísindavøkuni í pdf
Tíðindi um verkætlanina á summri 2013
Kunning um gongdina á heimabeitinum 22. juli 2013
Umrøða av Granskingardegnum á heimabeitinum 29. mai 2013
Kunning um kostverkætlanina í januar 2013
Heimabeitið 11. jan 2013 - Kostverkætlan á B6
Gransking.fo 11. jan 2013 - Nýggj kostverkætlan í gongd á B6


text:
Ingi Samuelsen
12.01.2018 - 07:55
Tíðindi > Uttanlands > Politikkur
Donald Trump skapar aftur yvirskriftir, nú við at kalla lond sum Haiti og lond í Afrika fyri ”lortalond”. Hann brúkti amerikanska heitið ”shitholes”.
Viðmerkingin fall undir einum kjaki í Hvítu Húsunum millum forsetan og umboð fyri republikanarar og demokratar um eina nýskipan á tilflytingarøkinum, skrivar Washington Post.
Í staðin fyri at fáa tilflytarar frá slíkum ”shitholes”, vil forsetin heldur hava fólk úr Noregi og líknandi londum, skal hann hava sagt.
Hetta verður váttað av fleiri persónum, sum vóru til staðar á fundinum, skrivar Washington Post.
Útsøgnirnar hjá forsetanum verða nú fordømd av demokratiskum og nøkrum republikanskum politikarum. Fleiri halda, at útsøgnirnar vóru rasistiskar.
Á fundinum í Hvítu Húsunum spurdi hann luttakararnar, um ein nýskipan skuldi loyva tilflytarum Haiti, og um tað ber til at halda teimum burtur.
Tá hann hoyrdi, at ein nýskipan eisini skuldi umfata fólk úr Haiti, spurdi Trump firtin, hví hann skuldi loyva fólkum frá ”lortalondum” inn í landið.
- Hví ynskja vit fólk úr Haiti higar, spurdi hann.
Tá kjakið nakað seinni kom inn á afrikansk lond, endurtók hann viðmerkingina: Hví skuldi hann ynskt fólk úr ”øllum hesum lortalondum”. Tað fortelja fleiri av fólkunum, sum vóru til staðar á fundinum, skrivar Ritzau.


text:
Ársins kulasti rørsludagur i Klaksvík
Mándagin 12. Septembur skipaði Javni og ÍSB fyri ársins kulasta rørsludegi.
Fyri tíð síðan settu vit okkum í samband við Klaksvíkar býráð at spyrja um tiltakið kundi haldast í Klaksvík. Og tað var gaman í, býráðið og ítróttafelagið Treysti stóðu fyri fyrireikingunum av tiltakinum, og alt eydnaðist sera væl, sjálvt um veðrið var heldur ivasamt.
Gunnvá við Keldu, borgarstjóri, setti tiltakið og Finn Johannesen stóð fyri upphitingini, og talan eina góða og stuttliga upphiting, og so fóru vit í gongd við at renna og/ella ganga teinin, ið fólk frá Treystinum høvdu merkt upp.
Økisnevndin hjá Javna í Norðoyggjum høvdu skorið frukt til øll, ið luttóku í renningini, og Sportmaster í Klaksvík bjóðaði vatn.
Tað kom sera væl við, at EIK bjóðaði okkum inn í teirra hølir eftir renningina, og har fingu øll eitt skreytblað, sum varð undirskrivað av Gunnvu við Keldu og Auðunn Jóhannes Konráðsson, býráðslimi.
Vit í Javna og ÍSB eru sera væl nøgd við tiltakið: Takk til tykkum, sum møttu upp og sett dám á tiltakið. Eisini takk til Klaksvíkar kommunu, Treysti og Guttorm Sørensen, Finn Johannesen, Sportmaster í Klaksvík, EIK í Klaksvík og økisnevndina hjá Javna.
Myndir frá degnum, ið Norðlýsið hevur tikið, síggjast HER
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
17-03-2017 |
24-02-2016 |
28-10-2014 | Tá ið koyrt verður við viðfestivognum og húsvognum er umráðandi at eftirkanna um samansetingin av bili og vogni lýkur lógarinnar krøv og hvørji krøv eru til koyrikort hjá førara.
31-01-2014 | IRU, International Road Transport Union, hevur júst givið út “Guidelines on Safe Load Securing for Road Transport”, ið er ein vegleiðing um hvussu farmur kann tryggjast í sambandi við flutning eftir vegi.
29-04-2013 | Landsstýrismaðurin í vinnu- málum fekk 03.12.2007 handað uppskot um eina ferðslutrygdar- ætlan fyri Føroyar 2008-2015.
29-04-2013 | Við klippikortinum gjørdist lættari at missa koyrikortið fyri brot á ferðslulógina. Royndir bilførarar hava trý klipp, meðan óroyndir bert hava tvey klipp...
01-01-2013 | Akstovan hevur fingið fleiri fyrispurningar viðvíkjandi umhvørviskrøvum í samband við bilkoyring ávísum týskum býum.


text:
DIY – Prýðisveggur
So havi eg enduliga fingið gjørt mær wc meira praktist og hugnaligt. Eitt av tí sum altíð manglar inni á einum wc er goymslupláss, sum bæði er praktist og pent!
Eg eigi so mega nógvar smykkur, serliga ringar og oyraringar – av tí at eg ofta haldi tað er so deilgt at hava tað soleiðis at eg síggji tað og sleppi frá at leita, var hettar ein loysn eg vildi hava.
Soleiðs gert tú : Eg havi brúkt eitt riunet/ stoypijarn, ið eg fekk keypt eftir mát frá Balslev – síðan pussaði eg tað sum fragast, soleiðis at ringasti rusturin fór av og hereftir lakkeraði eg tað. Fyri at verða erlig so brúkti eg bara tað lakkið, sum eg átti inni – haldi bestemt tað var egnað til træ, men tað riggaði fínt. Orsøkin til at eg valdi at lakkera tað, var soleiðis at tað ikki fer at rusta meira og smitta av.
John fekk tað geniala hugskotið at keypa 4 rør haldarar frá Svenn Krosstein, ið tilfeldigvís eru gull at hanga riuneti upp á veggin við – tað passaði perfect! Sí mynd longur nirri.
Til oyraringarnir havi eg hettar lekkra “Pair up board” frá ErlaPerla – fæst í fleiri ymsum litum og støddum, tú kanst keypa tað direkta av heimasíðuni hjá henni her : https://www.erlaperla.com/collections/pair-up-boards
Eg elski tað! Deiliga praktist, pent og smart. Eg eri eisini typan sum altíð missi ein oyralokk vekk, so tá eg havi teir hangandi í hesum pair up board’inum blívur ein so ikki vekk. + Tað sær pent út og eitt sindur sumum at eg havi stýr upp á alt ha ? hehe…
Hvør skuldi trúð at eitt rusta riunet, kundi brúkast til ein prýðisvegg? Haldi nú eisini at tað hevur nógv at siga hvat tú hongur upp á veggin, eg havi pynta hann eitt sindur eisini við hangipotti, skeltum og so annars bara tí sum eg ætlaði at uppbevara á har. Smykkur, sólbrillur o.a er pent í sær sjálvum.
Elski eisini lítlu detaljuna við gull rørhaldarinum at hanga tað upp við.
Somuleiðis havi eg keypt nakrir lítlir krókar, sum á myndini til at hanga handklæði upp á veggin við + kurvar við honk, sum eg koyri make up bustirnar í og eitt sindur av sminku- uttan at tað sær órudduligt út. So havi eg alt í einum, eg eri í øllum førum orduliga væl nøgd og kundi gott tonkt mær okkurt líknandi inni á kontórinum eisini einaferð í framtíðini.
Hvat halda tit ?


text:
16. novembur 2017 í Klingruni í Norðurlandahúsinum Føroya Fróðskaparfelag bjóðar til ráðstevnu Setan 8:30 Skráseting – kaffi & te 9:00 Ráðstevnan verður sett. Maria Dam, forkvinna í Fróðskaparfelagnum 9:05 Heilsan frá Accademia del Frignano v/ Livio Migliori (tulkur Gianfranco Contri)
16. novembur 2017 í Klingruni í Norðurlandahúsinum Fyrbilsskrá kl 09:00 – 12:15 Framløgur kl 12:15 – 13:00 Ábit kl 13:00 – 14:30 Framløgur kl 15:00 – 16:00 Framløgur kl 16:00 – 17:00 Gagnnýtt gransking; nýggjari føroyskur matur og drekkivørur
Í sambandi við at 50 ár eru liðin, síðani Fróðskaparsetur Føroya varð sett á stovn, verður skipað fyri almennum fundi við pallborði í Norðurlandahúsinum 21. mai kl. 19 – 21, har ljós verður varpað á avbjóðingar og menningarmøguleikar hjá Fróðskaparsetrinum. Komið við og takið lut í kjakinum um framtíðar menningina av lærdum háskúla í Føroyum.


text:
- Okkara virksemi er umfatandi, staðfestir Hilmar Eliasen, stjóri á Strandferðsluni í nýggja blaðnum "Fólk á ferð", sum Strandfaraskip Landsins eru farin at geva út.
Hagtølini staðfesta, at nakað er um tað. Tølini fyri 2015 vísa, at 678.752 fólk ferðaðust við strandfaraskipununum og 503.009 ferðaðust við bussunum. Tilsamans 1,18 milliónir fólk. Til samanberingar fóru um 300.000 fólk um flogvøllin í 2015.
Størsta sjóvegis farleiðin er Suðuroyarleiðin. Við Smyrli sigldu 222.896 fólk í 2015. Næststørsta farleiðin var Sandoyarleiðin við 179.650 ferðandi og tann triðstørsta Nólsoyarleiðin við 87.597 ferðandi.
Størsta farleiðin við bussunum var Tórshavn-Klaksvík við 143.268 ferðandi, og næststørsta bussleiðin er flogvallarleiðin við 86.428.
Landið hevur skyldu til at skipa fyri nøktandi sjóvegis fólkaflutningi, farmaflutningi og flutningi av akførum og nøktandi landsvegis fólkaflutningi á teimum farleiðum, har tað hevur stóran samfelagsligan týdning, at skipað verður fyri flutningi”.


text:
Tlf. 35 88 88
20. juli 2016
Gist & Vist hevur fyri stuttum keypt tveir umbygdar 45 ára gamlar Citroen H vørubilar. Hesir bilarnir eru sergjørdir - innrættaðir við hvør sínum køki, og verða framyvir at síggja á festivalum o.ø. tiltøkum kring landið.
Bilarnir eru høvuðsumvældir í Onglandi, men okkurt smávegis mátti gerast afturat, nú bilarnir vóru komnir til landið. Gist & Vist setti seg í samband við Bilrøkt, um at fáa bilarnar koyriklárar, og hesa uppgávuna tóku vit gleðiliga á okkum.
Fleiri tíðindi:


text:
Stórur eldsbruni í Íslandi
Eldur er í stóru orku- og hitamiðstøðini Hellisheiðarvirkinum, sum millum annað veitir streym og heitt vatn til alt høvuðsstaðarøkið.
Eldurin kyknaði fyrrapartin og stóð eitt skifti upp ígjøgnum tekjuna á virkinum.
Sløkkiliðsbilar úr Þorlákshöfn, Hveragerði, Selfossi og høvuðsstaðarumráðnum eru á staðnum.
Tveir motorar til streymframleiðslu og ein hitamotorur eru óvirknir í løtuni, skrivar Morgunblaðið.
Sambært blaðnum kemur tjúkkur, svartur roykur eisini úr bygninginum.
Ongin fólkaskaði
Boðað er ikki frá nøkrum fólkaskaða. Fýra sjúkrabilar eru á staðnum.
Hellisheiðarvirkið hevur verið í nýtslu síðani 2006.
Felagið Orka náttúrunnar, sum er dótturfelag hjá Orkuveitu Reykjavikur, eigur og rekur virkið, sum varð bygt í 2006 og millum annað veitir streym og heitt vatn til alt høvuðsstaðarumráðið.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Dysturin hjá HB1 móti SHI Hjørring 2 byrjaði javnt, men so skiftu okkara dreingir gear og við tveimum málum frá Hanusi, einum í part til Símun og Sigmund avgjørdi HB dystin longu í fyrra hálvleiki. Hjørring tyktist at missa móti aftanfyri við 4 málum og royndu at verja seg móti stórtapi. Hetta merkti sjálvandi 2. hálvleik, ið var málleysur til stutt áðrenn tíð , tá Hjørring minkaði munin til 4-1, men stutt eftir økti Símun til 5-1. Ið eisini tryggjar okkara 1. Lið luttøku í A endaspælinum.
Meðan hini bæði HB liðini fingu sigrar, so fekk HB3 einki at hanga saman í dystinum móti Lundergaard. Dysturin endaði við einum tapi á heili 0-9.


text:
3/9/16
Fimti bitlin farin
"I read the news today oh boy..."
Hendingin, ið talan er um, var tá Martin og Abbey Road tøkningurin Geoff Emerick spleysaðu fyrru helvt av take 7 og seinnu helvt av take 26 av 'Strawberry Fields Forever' til tað samanhangandi útgávuna, ið vit kenna í dag. Hesi bæði take'ini vóru innspæld í hvør sínum tempo og við einum hálvtóna ímillum seg, men við at koyra tað eina upp í ferð og hitt niður raktu teir av tilvild eina hepna javnvág.
Spleysing er gamaní ein nokkso basalur studioteknikkur, men saman við visioneru og dreymakendu útsetingini er tað við til at gera endaligu útgávuna til nakað heilt serstakt. Lennon skrivaði og sang, McCartney leikti floytuljóð á mellotron, Harrison leikti svarmandal sitara, ið hann hevði við sær úr India, Ringo legði bulmikla botnin og cello og trompet útsetingin hjá George Martin var prikkurin yvir i'num. Tað sigst at cello útsetingin gjørdist skúladømi fyri eitt nú The Electric Light Orchestra og Wizzard.
Tað dreymakenda verður undirstrika av áðurnevndu spleysing. "Nothing is real", mín sann. Tað hoyrist hvussu røddin hjá Lennon skiftir karakter. Ótrúligt og óveruligt. "A sort of technologically-evolved folk music" sambært drivna bitlaskribentinum Ian MacDonald. Lagið skuldi við á Sgt. Pepper's Lonely Heart's Club Band, men plátufelagið ótolnaðist eftir nýggjum stakplátutilfari, so tað gjørdist staklag saman við 'Penny Lane'. Í dag flokkar almenna diskografiin lagið uppí Magical Mystery Tour hópin. Friður verið við tí.
Martin lýsti upptøkuna sum "A complete tone poem - like a modern Debussy", og tað er ikki heilt av leið. Upptøkan opnar dyr inn í bæði klassiska tónaarvin og í psykedeliska heimin, ið setti sín dám á 60'ara lyndið. Mangt kann sigast um The Beatles, men eitt er vist: teir vóru hepnir at hava ein megnarmann sum George Martin í prodjúsarasessinum. Hvíl í friði.
Spleysingin hoyrist frá 0:58, tá Lennon syngur "goooiiing to..."
Keldur:
MacDonald, Ian. 1994. Revolution in the Head: The Beatles' Records and the Sixties
Katz, Mark. 2004. Capturing Sound: How Technology Has Changed Music
Subscribe to: Post Comments (Atom)


text:
Í hesum døgum er stevnan Icelandic Fisheries Exhibition and Awards hildin í Kópavogi í Íslandi. Talan er um stevnu ið vil sýna fram fiskivinnu í Íslandi og hvørji avrik og nýbrot hon megnar at skapa. Føroyska fyritøkan, Vónin, var partur av stevnuni, og vann hon eisini heiðurslønina "Smart award". Tað upplýsir eitt tíðindaskriv og heimasíðan hjá Vónini.
Hendan heiðurslønin er givin, vegna nýhugsandi loysnina, Vónin hevur ment, ið kallast 'The Flyer'. Hetta er ein skipan við smáum lemmum ið verða settir evst á trolið, soleiðist at trolið letir seg betri upp og ikki smokkar saman.
Í grundgevingunum fyri at Vónin fekk hesa virðisløn var sagt, at 'The Flyer' er eitt nýbrot tá talan er um at lyfta trol. Aðrar loysnir ið verða nýttar at lyfta trol, so sum flot, eru bæði vanligari og minni effektivar. 'The Flyer' er eisini sagt at vera meira umhvørvisvinarligt, tí flot ofta brotna ella detta av, og tískil verður ikki eins nógv plastikk liggjandi á havbotninum.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
Formansfrágreiðingar
Formansfrágreiðing á aðalfundinum hjá OM Føroyar, 18. mars 2017
Byrjan
Í ár eru tað 60 ár síðani, at altjóða OM felagsskapurin byrjaði. George Verwer, stovnarin, hevur sagt og skrivað tað fleiri ferðir áður: tað er bønarmenniskja Dorothea Clapp. Hon var ein biðjandi og eyðmjúk kvinna. Har var einki hóvasták, einki drama, eingin stórur skari og eingin heiður at fáa. Men bara áhaldni og gott treysti. At biðja handan afturlatnar dyr. Í dag kunnu vit, nógv ár seinni, uppliva, hvussu Gud hevur svarað bønum hennara, og hvussu stórt verk Gud hevur bygt út frá bønarvirksemi og áhaldni hennara.
Hetta er eitt av høvuðsreiðsskapinum í OM. Bøn. Eg veit ikki, hvussu nógv skilja hetta, ella taka hetta til sín í dagligdegnum, men hetta er nervan í øllum tí, vit uppliva, har vit aftur og aftur kunnu vitna um, at Gud grípur inn. Gud letur okkum síggja, hvussu gleðiboðini um Jesus Kristus verða borin og boðað kring heimin. Jesus møtir menniskjum, og tey verða frelst frá glatan, synd, deyða og dómi. Ein kvinna í bøn. Eg ynski, at henda søga kann eggja okkum til at síggja týdningin av bøn – og at bøn má vera lívsnervan í okkara felagsskapi tey næstu nógvu 60 árini – um Gud vil!
Kenna og dýrmeta Gud. Tað er visjónin í OM! Boða evangeliið fyri hvørjum einstøkum menniskja, tað er visjónin í OM!
Nógv er broytt gjøgnum 60 ár í OM. Fyrst var tað India, og so hevur tað verið eystur Evropa. Í dag eru tað serliga flóttarfólkini, sum er kjarnuøki. Hvat verður tað um 20 ár – um 40 ár? Sum altjóða missiónsfelagsskapur hevur tað sera stóran týdning at fylgjast við Jesusi. Á henda hátt vilja vit hoyra og lata okkum leiða, til áhaldandi at vera til reiðar at fara, har Jesus kallar okkum. Men tað krevur, at vit eru árvakin í bøn og búgva okkum til tænastu og fara til tey nýggju støðini, har vit ikki hava verið áður. Vit hava millum annað tosa um Ísland og Grønland í leiðsluni. Tvey lond har evangeliið ongantíð hevur fest røtur, men menniskju ganga í myrkrinum. Hvør vil fara til tey?
Hava vit visión fyri flóttunum? Hvussu kunnu vit náa teir? Hvør vil fara til teir – ikki bert í nakrar dagar, men í langa tíð?
Ein dag kemur aftur eitt nýtt tíðarskeið eftir flóttar. Hvussu sær tað tíðarskeiðið út? Vit kunnu læra nógv av profetinum Nehemia. Nehemia fyrireikaði seg at taka ímóti fíggindunum í friðartíð. Fólkið skilti ikki Nehemia í byrjanini, men tá Nehemia fortaldi, hvør uppgávan var, og hví tey skuldu byggja ein múr í friðartið, kom fólkið við, og Nehemia kom á mál við ætlanini. Men hvussu við okkum? Eru vit greið yvir, hví vit skulu biðja, savna inn gávur og senda fólk út? Hava samkomur og missiónshús týðulig mál, at røkka longri út til menniskju við evangeliunum?
Menniskju ganga í myrkrinum á veg móti deyðanum. Tey kenna ikki vegin; tey eru blind. Men Guds orð er ein lykt fyri fótum okkara. Guds orð vísir á vegin. Vegurin er Jesus, vegurin, sum førir til lívið. Vit eru send við Guds orði, sum kann verða ljós fyri tey, sum ganga í myrkri, so tey síggja – og kunnu ganga á vegnum – fylgja Jesusi eftir móti tí æviga máli.
Hvør er so okkara framtíðardreymur?
Uppgávan hjá OM er at kenna Gud og dýrmeta Hann í øllum, vit gera. Kirkja/samkoma Jesu Krists er kallað til at boða evangeliið fyri hvørjum einstøkum menniskja, og til at seta á stovn kirkjulið/samkomur í øllum fólkabólkum.
Vit ynskja OM altjóða hjartaliga til lukku við føðingarárinum – og takka Gudi fyri trúfesti at svara bønum og ríkiliga at hava vælsignað so nógv menniskju kring allan heimin.
Leiðsla og starvsfólk
Jóhan Petur tók við sum dagligur leiðari og hevur røkt hetta starv síðani seinasta aðalfund. Vit hava verið sera glað fyri Jóhan Petur, sum hevur gjørt eitt gott arbeiði. Hann hevur megnað at ført ætlanirnar víðari eftir at Anita og Oddmar fóru úr leiðarastarvinum. Hetta hevur til tíðir kravt nógv, men vit eru komin á mál. Jóhan Petur hevur verið kring landið, og vit takka fyri og gleðast um, at øll hava tikið so væl ímóti Jóhan Peturi. Takk fyri tað.
Vit hava í langa tíð sæð, at tørvurin fyri at seta fleiri fólk í tænastu her heima, hevur verið stórur. Tí avgjørdu vit á heysti 2016 at seta Guðri Larsen í starv á skrivstovuni. Tað hevur munað væl at fingið Guðri í starv. Men tørvurin at fáa fólk til bókhaldið hevur eisini verið stórur. Tí kundu vit serliga gleðast um, at Anita Tausen hevði fingið styrki aftur og kendi kallið at koma aftur í starv at taka sær av bókhaldinum og tí fíggjarliga. Hetta eru vit sera takksom fyri og síggja Guds náði gjøgnum hetta seinasta árið sum ein reyðan tráð. Gud hevur signað OM Føroyar.
Robert Gutke og Pól Andrias Larsen hava umsitið KT kervið í nøkur ár, hóast ikki í føstum starvum. Hetta hevur gingið framúr væl, og eru vit sera takksom fyri, at tað ber til. KT- økið er eitt týdingarmikið øki, sum vit øll brúka í tí dagliga. Saman við Guðri Larsen, hava tey endurnýggjað okkara heimasíðu, sum hevur fingið eitt nýtt snið. Eitt sera vakurt snið! Takk fyri tað!
Vit hava gleðiliga eisini nógv starvsfólk úti í heimi.
Fólk úti við OM
2016/17
Logos Hope:
Fríði Dam.
Petur Pauli Christiansen.
Eirikur Lauritsen.
Jón & Katrin Helmsdal og børnini Fríðrikkur, Ingi & Olivia.
Dánjal Petur Abrahamsen
Beinta og Grímur Vang og børnini Durita og Jákup.
Elsa Steinberg
Eldrið Meinhardsdóttir
Miðeystur:
Tórur Zachariasen
USA:
Rebekka Petersen
Chile:
Durita Olsen
Life Hope:
Graig og Clarie Niclasen við familju.
Italia:
Fríða Gaardlykke
Frankaríki:
Jóhannes og Cecile Mortensen við familju
Belgia:
Rani Kjærbo
Logos Hope
Skipað varð aftur fyri eini Logos Hope viku í 2016. Vikan eydnaðist sera væl. Samkomu- og missiónshús fingu vitjanir, og vit vóru væl móttikin. Samstarv var eisini við Lindina, sum varpaði ljós á tiltakið. Vinnulívið fekk eisini vitjan. Til samans komu 720.000,- inn í gávum og eru vit sera takksom fyri, at tit hava stuðlað hesum tiltaki so væl. Umframt hesar gávur, lat skótahjálpin kr. 75.000,- í gávu til arbeiðið millum børn í Ghana, meðan Logos Hope lá við bryggju í landinum. Mai og Marni Simonsen hava saman við Johan Petur Johannesen ábyrgd fyri Logos Hope vikuni. Hetta er eitt týdningarmikið tiltak og eru vit takksom fyri øll, sum luttaka á ymiskan hátt.
Logos Hope kom inn í 17 havnir í 10 ymiskum londum í 2016. Tilsaman 738.267 fólk vitjaðu umborð á skipinum. 27.493 bíbliur og nýggja testamenti eru latin vitjandi. Umleið 700.000 kristnar og aðrar lærubøkur eru farnar úr bókabúðini á Logos Hope. Logos Hope er í hesum døgum í Karibiska havinum.
TeenStreet
TeenStreet-tiltakið eydnaðist sera væl í 2016. Samanlagt vóru 418 persónar í Týsklandi úr Føroyum. Av hesum vóru 239 tannáringar, 22 børn og 157 vaksin. Vit kunnu bara siga, at leiðslan í TeenStreet, saman við øllum leiðarunum og luttakarunum, hava gjørt – og framvegis gera eitt framúr gott arbeiði. Hetta eru vit tykkum sera takksom fyri og trúgva vit, at orðið, sum sáðað hevur verið, ongantíð vendir tómt aftur.
TIM (tannáringar í missión)
Guðrun og Stig Eltør vóru leiðarar fyri 12 tannáringum í Moldova.
Annalisa G. Jacobsen og Jóhan Petur Johannesen leiddu 11 tannáringum til Albania.
Uppgávur, felagsskapurin og tíðin í londunum gekk avbera væl. Fleiri av teimum ungu ynskja at endurtaka missiónsferðina.
Transform
Tríggir føroyingar vóru á Transform í 2016. Eftir sjálva stevnuna í Bacelona, tóku tveir luttakarar lut í missiónsarbeiði og barnaarbeiði einum býi uttanfyri Valencia og triði luttakarin var í Barcelona.
Nevndin
Vit eru fimm fólk í nevndini. Á síðsta aðalfundi komu tveir nýggir limir í nevndina. Nevndin hevur áhaldandi virkað væl og hildið fast við tær ætlanir, sum vórðu samtyktar í 2014. Stórsta avbjóðingin hevur verið leiðsluskiftið, men hetta hevur eisini gingið sera væl. Vit hava upplivað stóran stuðul, og tað er lætt at virka sum nevnd, har so nógv fólk frá so nógvum ymiskum samkomum eru partur av OM felagsskapinum og taka ábyrgd og uppgávur á seg, soleiðis sum vit uppliva tað í OM. Takk fyri tað!
Á seinasta nevndarfundi undan aðalfundinum í dag, hava vit valt ein nýggjan nevndarlim. Eg havi tað gleði at kunna tykkum um, at í dag verður Kristianna Johannesen av Nesi vald sum nevndarlimur í OM Føroyar. Kristianna er gift við Torleif Johannesen og eiga tey tvey børn. Kristianna er starvsfólk í Bláa Krossi og hevur sína regluligu gongd í Missiónshúsinum á Toftum.
Orsøkin til, at Kristianna er vald inn í nevndina er, at eg sjálvur havi valt at takka fyri meg í nevndini. Eg havi sitið í nevndini í 6 ár – síðani nevndin varð stovnað. Hetta hevur verið ein sera gevandi, spennandi og góð tíð. Eg kenni Guds signing, og eri eg ógvuliga takksamur fyri hesa tíð. Eg havi møtt nógvum fólki frá so ymiskum samkomum, kring alt landið. Tað er stórt, at vit kunnu vera saman í OM, har bøn, missión og Jesus eru okkara felags miðdeplar. Eg havi kent meg at hava verið – og eg eri framvegis saman við Jesu Kristi eftirfylgjarum.
Men sum sagt, takk fyri meg og fyri tíðina í nevndini. Má Harrin signa tykkum, sum nú halda á fram í nevndini. Latum okkum minnast til øll tey, sum sita í nevndini, áhaldandi í bønum okkara – og takið væl ímóti Kristionnu. Í nevndini sita nú: Jens Christian Olsen, Absalon Áargarð, Randi Joensen, Hendrik Mellemgaard og Kristianna Johannesen.
Heilsan og tøkk
Til seinast vil eg nýta høvi at takka tykkum øllum fyri trúfesti, áhaldni og vælvild í tænastuni. Takk fyri, at tit brúka tíð, pening og orku til OM, so visjónin fyri at náa enn fleiri við gleðiboðskapinum kann náast. Eg vil takka mínum Harra Jesusi Kristi, fyri náði og miskunn, at hann hevur leitt okkum og vart okkum. Hansara er æran og allur heiður. Gud signi tykkum øll.
Heri Kjærbo
formaður


text:
Gundadalur hevur verið ein sjóðandi arkitektoniskur pottur í mong ár. Øðrumegin er ítróttarøki, hinumegin Listaskálin, sum nú vil byggja út, og á nýggja Tempulheygnum millum Meksiko og Konmansmýru ger Bank Nordik klárt hjá einum rúmdarskipi at lenda, sum rullaði tað beint inn úr Independence Day hjá Roland Emmerich í 1996. Ófokuseraðu hendurnar høgrumegin eru av standmyndini Ítróttur (Hans Pauli Olsen 2005), sum skal markera høvuðsinngongdina til ítróttarøki í Gundadali.
Hóast eg rættuliga sjálvdan eri til fyriskipaði tiltøk á hesum kommunala spælistaði, so er í mínum hugaheimi eingin ivi um, at inngongdin er longur niðri, har sum Hoydalsvegur natúrliga førir teg úr Havnini og niðan í dalin, sum nú letur seg upp. Men helst er ymsar meiningar um tað, og ikki minst, hvat er fram- og baksíða í hesum spæliplássi við so nógvum mastrum og veggum.
Men ilt er at síggja eina eintýdda ella bara nøkulunda sjónliga farleið av skapandi hondum í hesum parti av Havnini. Tá er munin lættari at síggja og uppliva skapandi hendur í Miðvági, har Marit Magnussen hevur sett gamla hotellið í stand, keypt møblar og tapetisera, alt í funksjonellum og ikki minst tíðarrøttum anda.
Kaffistova og handil er í kjallaranum, spísistova, havastova og fundarstova á miðhæddini og sjey kømur á loftinum.
Sjálvur fimti var eg til jólaborðhald í havastovuni á gamla hotellinum í kvøld. Tað er ein uppliving, sum eg skal viðmæla. Av matskránni valdu vit rækjubland við kalvasalati og breyði, dunnubringu við rómaeplum og reyðkáli og omaná rís a'lamande við kaffi og mandelgávu, sum Sonne fekk. Hinir vóru Ólavur, Gunnar og Jógvan. Manga takk fyri góða máltíð og hugfarsligt borðahald við nógvum søgum. Lat so bara jólini koma!


text:
Paralympisku leikirnar 2008 í Beijing
13. paralympisku leikirnir eru av á hesum sinni.
Nærum 4000 ítróttafólk vóru við í hesum leikunum. Tey komu úr 147 londum. Nøkur ítróttafólk vóru við í fleiri ítróttagreinum. Kappast varð á høgum støði, tí talan var um heimsins bestu ítróttafólk, sum bera brek av onkrum slagi.
5 lond vóru við fyri fyrstu ferð : Burundi, Gabon, Georgia, Haiti og Montenegro.
Føroyar vóru við fyri 7. ferð!
Kappast varð í 20 ymiskum ítróttagreinum : bogaskjóting, frælsum ítrótti, boccia, súkkling, ríðing, fótbólti (5-a side), fótbólti (7-a side), goalbólti, judo, vektlyfting, rógving, sigling, skjóting, svimjing, borðtennis, flogbólti (sitandi), koyristóls kurvabólti, koyristóls fikting, koyristóls rugby, og koyristóls tennis. Rógving var við á skránni fyri fyrstu ferð.
Allar kappingarnar vóru í Beijing, uttan sigling, sum var í býnum Qingdao og ríðing, sum var í Hong Kong.
Alt í alt vóru 472 kappingar, 262 fyri menn , 176 fyri kvinnur og 34 fyri blandað lið.
Sett vórðu 279 heimsmet og 339 paralympisk met.
Tíverri sluppu heldur ikki paralympisku leikirnir undan dopinggølum. Fleiri enn túsund dopingroyndir vórðu tiknar, og tríggjar vóru positivar, tvs., at trý ítróttafólk royndu at snýta!
Úr Føroyum var sum kunnugt Heidi Andreasen einasti luttakarin. Hetta var triðju ferð, at Heidi umboðaði Føroyar í olympiskum høpi. Hon var eisini við í svimjikappingunum á paralympisku leikunum í Sidney 2000 og í Athen 2004.
Hesaferð var Heidi við í fýra kappingum : 50 m, 100 m og 400 m frí og í 200 m blandaðari svimjing.
Hóast hon vann ikki heiðursmerki, so náddi hon máli sínum, sum var at koma í finaluna í øllum kappingunum.
Úrslitini kunnu síggjast her: /myfiles/files/Úrslit frá Paralympisku leikunum í Beijing 2008.doc
Heidi Andreasen :
Tá ið Heidi áðrenn fráferðina til Beijing varð spurd, hvussu útlini vóru, svaraði hon púra greitt : Eg ætli at gera mítt besta, og so mugu vit síggja, hvussu leikur fer. Í slíkum kappingum kann alt henda! Hon hevði eina vón um at betra tíðir sínar og at koma í finalurnar.
Formaður ÍSBs, Egga Jensen, um avrikið og paralympisku leikirnar sum heild :
Tá ið hugsað verður um skaðarnar, ið Heidi hevði at dragast við í vár, so má sigast, at eg eri væl nøgdur. Vantandi grundvenjingin var helst høvuðsorsøkin til, at hon einki heiðursmerki fekk á hesum sinni. Tó má sigast, at hóast hon gjørdist aftast í finaluni á 50 m frí, so var so tætt, at einans eitt hálvt sekund var ímillum gullheiðursmerkið og aftasta plássið
Hyggja vit fram móti næstu paralympisku leikunum, sum verða í London í 2012, so ber ikki til annað enn at vera bjartskygdur. Fyrst og fremst hava vit nøkur ung rørslutarnað, sum vit hava góðar vónir til, og sum verða fýra ár eldri í London.
Síðan er tað tað, at væntandi verða menningartarnað aftur við á leikunum í 2012. Tað hava tey ikki verið síðan í Sidney í 2000. Og her hava vit somuleiðis onkran, sum kann fara at gera seg galdandi.
Hví skulu vit so vera við í Paralympic?
Jú, eins og OL er tað størsta, sum ítróttafólk uttan brek kunnu vera við til, so er Paralympic eisini størsta gularótin hjá einum ítróttafólki við beki! Her hittast tey bestu úr øllum heiminum, og umframt at tú sleppur at kappast ímóti teimum, so lærir tú eisini ein hóp av fólki at kenna.
Um OL og Paralympic : Tað eru mong, sum undrast, tá ið vit greiða frá, at vit eru ikki limir í IOC (International Olympic Committee) og tí ikki kunnu vera við í olympisku leikunum, men tá ið tað snýr seg um Paralympic, so er eingin trupulleiki!
So seint sum nú yviri í Beijing varð hesin spurningurin settur mær av einum av fyrireikarunum! Eg mátti greiða honum frá, at vit kundu ikki gerast limur í IOC, tí vit vóru ikki eitt fult sjálvstøðugt land! Hesin smíltist og segði, at tað var ikki nóg góð undanførsla! Hann segði beinleiðis, at sjálvsagt áttu vit at verið við í OL eisini!
So hvør veit : kanska verður tað limaskapur okkara í IPC (International Paralympic Committee), sum slóðar fyri, at vit eisini gerast limir í IOC??
ÍSB fekk góða og avgerandi hjálp frá hinum norðurlondunum, tá ið vit søktu um altjóða limaskap fyri skjótt tríati árum síðan. Hví skuldu tey so ikki eisini hjálpt okkum við limaskapinum í IOC?
Annars gerst munurin millum OL og Paralympic minni og minni. Fyrst og fremst er Paralympic í sama býi sum OL, og leikirnir byrja fjúrtan dagar eftir at OL er av. Fyrireikararnir eru júst teir somu, setanarhátíð og endahátíð eru líkar teimum hjá OL, og onkur luttakari er enntá við í báðum leikunum. Nevnast kann somuleiðis, at í fleiri londum eru somu persónar í nevndum hjá bæði IPC og IOC.
Formaðurin í IPC, Sir Phil Craven úr Bretlandi, er eisini nevndarlimur í IOC!
Tó eru ítróttagreinar, sum bert eru við í Paralympic, t.d. boccia og goalbóltur. Tað eru tó fleiri greinar umboðaðar í OL enn tað eru í Paralympic.
Í øðrum londum verður Paralympic tikið í allarstørsta álvara. T.d. vóru 6.000 sjónvarps- , útvarps- og blaðfólk við, sum hvønn dag sendu tíðindi beinleiðis út um allan heim!
Forsetar, prinsessur (vit heilsaðu m.a. uppá svensku prinsessuna Victoriu), ráðharrar (t.d. var fyrsta uppgávan hjá nýggja danska mentamálaráðharranum at vitja donsku luttakararnar í paralympiska býnum!) umframt onnur framstandandi fólk vitjaðu Beijing meðan leikirnir fóru fram. Einasta norðurland, sum onga vitjan fekk, vóru Føroyar!!
Tað liggur tí eitt ávíst trýst á ÍSB undan komandi Paralympic : hvussu fáa vit sannført Føroyar um, at vit við luttøku eru partur av eini olympiskari familju, har flagg okkara veittrar millum tey hjá øðrum heimsins londum. Vit verða tikin fyri fult av øllum øðrum. Tí mugu vit eisini verða tað av okkara egna fólki!
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Lagið Declare Independence, ið Bjørk á konsert síni fyrradagin ognaði føroyingum og grønlendingum tykist at viðgera málið um føroyska flaggið sendistovuni í Reykjavík.
Boðini til føroyingar og grønlendingar frá Bjørk vóru greið á konsertini í Laugardalshøllini í gjárkvøldið.
– Eg vil ognað Føroyum og Grønlandi hetta lagið, segði Bjørk, tá hon varð klappað uppaftur á pallin at spæla eykalag eftir lokna konsert. Hon spældi síðan lagið Declare Indenpendence av komandi fløgu síni. Lagið var sambært Arnar Eggert Thoroddsen blaðmanni á Morgunblaðnum eitt hart pumpandi tekno punklag, við tekstinum:
“Declare Independence
Don’t let them do this to you.
Raise the flag higher and higher.”
Arnar Eggert greiður frá, at tey nógvu fólkini, ið vóru komin saman í Laugardalshøllini vórðu tikin á bóli av hesum, tí hetta kom óvart á, men rómurin var øgiligur.
– Øll tyktust at taka undir við hesum, ja, kanska ikki teir danirnir, sum vóru har, men øll onnur, sigur tónleikatíðindamaðurin í telefonini úr Reykjavík.
Arnar sigur, at hann fer at skriva um hendingina í Morgunblaðnum.
Konsertin í fyrravøldið hjá Bjørk var tann fyrsta á hennara heimsumfatandi konsertferð, í sambandi við útgávuna av nýggju fløguni Volta. Fyrsta stakfløgan kom út á alnetsølu í fyrradagin.
Konsertferðin fer veruliga í gongd um nakrar vikur við fleiri konsertum í USA, áðrenn leiðin gongur aftur til Evropa, har m.a. Roskilde Festivalurin stendur á skránni. Men áðrenn USA var á skránni, stóð Laugardalshøllin í Reykjavík fyri tørni.
Nýggja fløgan hjá Bjørk er nógv umrødd, m.a. tí at hon á henni samstarvar við heimskenda framleiðaran Timbaland, nærum alt, ið Timbaland rørir gerst gylt, og tí er ikki ósannlíkt, at føroyska flaggstríðið endar á Billboard sølulistanum, áðrenn vit vita av.


text:
Viðareiðis kommuna við í barnaverndarsamstarvið í Norðoyggjum
Stutt undan jólum gjørdist Hvannasunds kommuna partur av samstarvinum um barnaverndartænastuna í Norðoyggjum, og 5. januar 2012 skrivaði eisini Viðareiðis kommuna undir sáttmálan, sum við hesum fevnir um so at siga allar Norðoyggjar.
Tá ið løgtingslóg nr. 18 frá 8. mars 2005 um barnavernd varð samtykt av Føroya Løgtingi og sett í gildi av landsstýrinum, gjørdu Fugloyar, Svínoyar, Klaksvíkar og Kunoyar kommunur eina sínamillum samstarvsavtalu um barnaverndarøkið í Norðoyggjum. Samstundis valdu Viðareiðis, Hvannasunds og Húsar kommunur at fara í barnaverndarsamstarv saman við Sunda kommunu, sum fevnir um norðara partin av Eysturoy og Streymoy. Síðani hevur javnan verið tosað um at savna kommunurnar í Norðoyggjum í eitt og sama barnaverndarsamstarv, og nú um ársskiftið hava bæði Hvannasunds og Viðareiðis kommunur skrivað undir samstarvssáttmálan við Klaksvíkar, Kunoyar, og Fugloyar kommunur, soleiðis at hesar kommunur nú eru saman í barnaverndarsamstarvinum fyri Norðoyggjar.
Fyrimunir av at vera í sama øki
Hans J. Kallsberg, borgarstjóri í Viðareiðis kommunu, sigur, at tey eru væl nøgd við tænastuna frá barnaverndartænastuni í Sunda kommunu, men kommunan hevur valt fara upp í samstarvið í Norðoyggjum, tí tað hevur fyrimunir við sær fyri tey, sum hava tørv á tænastuni. - Kommunan fekk upplýst frá fólki í skipanini, at tað er ein fyrimunur at kommunurnar her í økinum eru saman í barnaverndartænastuni, og hetta er orsøkin til avgerðina. - Vit fáa eisini royndir og vitan við okkum frá nevndararbeiðnum í sundalagnum, tí nevndarlimur okkara, sum hevur verið forkvinna í tí nevndini, fer at halda fram sum limur í barnaverndarnevndini fyri Norðoyggjar, upplýsir Hans J. Kallsberg, borgarstjóri.
Einmælt samtykt
Katrin Næs, borgarstjóri í Hvannasunds kommunu upplýsir, at kommunan seinastu tíðina hevur havt fundir við umboð fyri Klaksvíkar kommunu og við Barnaverndartænastuna í Norðoyggjum, sum hevur greitt frá, hvussu arbeiðið hjá tænastuni er skipað.
- Eftir hesar upplýsandi fundir varð avgerð tikin av kommunustýrinum at fara upp í Barnaverndarsamstarvið í Norðoyggjum. - Kommunustýrið hevur á tveimum fundum einmælt samtykt hesa broytingina, upplýsir Katrin Næs, sum heldur, at tað er nátúrligt fyri Hvannasunds kommunu at vera saman við hinum kommunum í Norðoyggjum um eina so grundleggjandi tænastu. - Orsøkin til hesa broytingina er ikki, at vit eru ónøgd við samstarvið við Sunda Kommunu og tænastuna, sum vit hava fingið frá barnaverndartænastuni har, men hinvegin eru sjálvandi fyrimunir við at samstarva við kommunurnar í økinum, har ein sjálvur er, heldur borgarstjórin í Hvannasunds kommunu.
Gott samstarv á fleiri økjum
Gunvá við Keldu, borgarstjóri í Klaksvíkar kommunu, fegnast um, at Hvannasunds og Viðareiðis kommunur eru blivnar partur av barnaverndarsamstarvinum fyri Norðoyggjar.
- Hvannasunds og Viðareiðis kommunur eru tvær lutfalsliga stórar kommunur í Norðoyggjum, ið samanlagt telja umleið 800 íbúgvar, og tí hevur tað eisini stóran týdning fyri Norðoyggjar, at tær koma upp í hetta samstarvið.
- Vit hava frammanundan gott samstarv okkara millum á fleiri økjum, so sum innan fólkaskúla, barnatannrøkt, sløkkilið og onnur øki við, og tí fegnist eg um, at vit nú eisini í felag kunnu menna tænastuna á barnaverndarøkinum her í Norðoyggjum, sigur Gunvá við Keldu, borgarstjóri í Klaksvíkar kommunu. Týdning fyri menningina Leiðari fyri Barnaverndartænastuna í Norðoyggjum er Tonja Ziskason, sosialráðgevi, og umframt hana starvast ein sosialráðgevi, ein málsviðgeri og ein sálarfrøðingur fast hjá tænastuni, sum er partur av Sosialu Deild hjá Klaksvíkar kommunu. Tonja metir tað eisini sum eitt stig rætta vegin, at kommunurnar í Norðoyggjum eru saman í barnaverndarsamstarvinum fyri økið.
- Við hesum verður tænastuøkið hjá Barnaverndartænastuni í Norðoyggjum víðkað, og harvið økist eisini grundarlagið fyri at skipa eitt enn betri fakligt umhvørvi til hesa umsitingina. - Ein annar fyrimunur við hesum er, at tað verður einfaldari at skipa barnaverndarsamstarvið við skúlar, heilsufrøðingar og aðrar sosialar myndugleikar, nú vit samstarva í sama øki, og harvið styrknar tað tvørfakliga samstarvið, heldur Tonja Ziskason.
Skal góðkennast av landsstýriskvinnuni
Í løgtingslógini um barnavernd er ásett, at hvør kommuna rindar í mun til íbúgvatalið 1. januar árið frammanundan fyri útreiðslurnar hjá samstarvinum, ið fevna um rakstrarútreiðslur, samsýningar til nevndarlimir og fígging av tiltøkum, sum verða sett í verk av Barnaverndartænastuni. Kommunustýrini í luttakandi kommununum hava yvirskipaðu ábyrgdina av samstarvinum og skulu tí góðkenna fíggjarætlanir fyri samstarvið, áðrenn tær kunnu fáa gildi. Sambært barnaverndarlógini, skal landsstýrismaðurin í almannamálum góðkenna samstarvið, eins og hann skal góðkenna avtøku og uppsagnir. Sostatt skal samstarvssáttmálin fyri Barnaverndarsamstarvið í Norðoyggjum sendast Anniku Olsen, landsstýriskvinnu í almannamálum, til góðkenningar, áðrenn hann fær formligt gildi. --------------------------------------------------------------------------------


text:
Túr í summarhúsinum við Gjógv aug 2012
Vit fóru ein túr norður til Gjáar leygardagin at gista eina nátt í
summarhúsinum :o)
Oman til Funning, mynd í oysandi regni
Gudmundur letur hurðina upp
Líka finna onkran tónleik í telduni, tað er also mega ringt við ongum interneti
:o(
So eru vaflurnar komnar á borði hmm
Tað pissregnaði so at siga út í eitt so vit vóru bara inni
Gudmundur úti við Bobby eina lílta løtu
Gomul pappír hettar er frá 1898 :o)
2 so fínir rokkar í tí eina kamarinum
Man sær Gjónna og norðureftir til Kalsoynna eisini úr kamarinum
Útsýni er sera gott frá kamarinum :o)
Anja og Høgni komin, nú manglar bara Ninni hon er á veg
So eru vit øll við Gjógv
Ymisk spøl
Laila ger náttara, fáa millión-suppu :o) hon átti ov lítið av mjøli so ......
:o)
Tey hyggaðu sær í kararinum, hyggja eftir film í telduni
Gæstabókin er altíð áhugaverd at hyggja í
Gudmundur klárur, lesur líka eina Jumbobók áðrenn
Tað gekk skjótt so var hann sovnaður :o)
So er songartíð
Sunnumorgunin var Gudmundur illa fyri, hann græt tí hann hevði so ilt í búkinum
og hevði
eisini nakrar strikur :o(
Eitt stuttligt vikuskiftið her við Gjógv, veðri var ikki til myndir uttanfyri men men vit eiga nokso nógvar á øðrum síðum :o)


text:
Tjˇveldi hevur ß innanhřsis politiskum fundi sett kommunalpolitikk ß breddan. Allir partar Ý flokkinum, aalstjˇrn, tingmanning, °kisfel°g og kommunalpolitikarar floksins, vˇru umboair ß fundinum.
Umframt mong vikomandi kommunal mßl, bŠi fyri land og kommunur, var komandi fˇlkaatkv°an vigj°rd.
Tjˇveldi slŠr fast, at flokkurin vil tryggja fˇlkarŠi Ý F°royum, og at ta er fˇlkarŠisligur rŠttur at fara ß val.
Tjˇveldi stafestir, at komandi fˇlkaatkv°an als ikki hevur fingi nakra politiska viger, og tÝskil er endamßli vi fˇlkaatkv°uni ikki greitt, hv°rki fyri okkara fˇlkavaldu ella landsins borgarar.
F°rdi politikkurin hjß samgonguni, bŠi pensjˇnspolitikkur og skattapolitikkur, hevur broytt tilverugrundarlagi hjß kommununum. Og tey ßlit, sum fyriliggja um kommunuviurskifti, hava ikki f°rt til nakra politiska niurst°u, og tÝ metir flokkurin, at spurningurin um ein komandi kommunubygna ikki er b˙gvin til st°utakan.
Borgarin hevur rŠtt til at vita, hv°rjar Štlanir og hv°rjar avleiingar kommunusamanlegging hevur vi sŠr.
Tjˇveldi mŠlir tÝ til, at ßvirkan og avleiingar greitt vera lřstar, ˇansŠ hv°r politisk kˇs verur stungin ˙t Ý korti fyri kommunurnar Ý F°royum.
Tjˇveldi mŠlir endaliga til, at samgongan s°kir breia semju ß komunalpolitiska °kinum, Ý stain fyri sum n˙ at fara fram eftir fummum til ˇhepnar avleiingar fyri borgarar, land og kommunur.
Tjˇveldi


text:
Greining: Stríðið í TF kostaði stjóranum starvið
Fyrstu ógvusligu broytingarnar eftir at valdsjavnvágin í TF-samtakinum er broyt...
Varðin: 254 milliónir í avlopi fyri skatt
Árið 2015 gjørdist tað besta higartil hjá Varðanum í Gøtu.Stóra uppsjóvarsamta...
Grikkaland 56 milliardir í láni frá ES
Búskaparliga hjálpin frá ES til Grikkaland heldur fram.Í gjáramorgunin samtykt...
Fólkatal: Vøkstur allastaðni uttan í Suðuroy
Tá talt varð upp tann 1. mai í ár, vóru vit 587 fólk fleiri enn vit vóru eitt á...


text:
Tíðindaskriv frá TING
mentan30-03-2017 - 12:06 - Jóanis Nielsen
Mikudagin, 7. juni kl. 18:00 – 21:00, fer Dorthe Birkmose, sálarfrøðingur og høvundur av bókini ”Når gode mennesker handler ondt”, at halda fyrilestur í Dansifrøi í Havn. Hon fer at tosa um ranguna av etikkinum og vandanum fyri at gerast ráur í arbeiðnum við menniskjum.
Forráan er eitt hugtak fyri einari gongd, har ein gerst meira og meira ráur. Tá ið fakligheitin ikki er nóg mikið ella ikki røkkur til, at vandi er fyri forráan. Í máttloysisstøðum kann tað gerast í lagi og góðtikið at skelda út, tosa harðari, kveistra fólk burtur, gera til láturs, ignorera og revsa – eisini hjá professionellum, sum vita betri.
Tað kann vera hart at viðganga forráan hjá okkum sjálvum og í arbeiðsbólkinum. Trongdin til ikki at kennast við, undirmeta og royna at fáa ting at síggja betri út kann vera ógvuslig. Men vit verða noydd at tosa um tað, sum er torført, um vit ynskja at gera nakað við trupulleikan.
Tíverri kann fakligheitin hava trong kor orsakað av sparingum og skerjingum, sum verða fjald av einum afturvendandi jaligum málbrúki. Trupulleikar verða í heilum nevndir avbjóðingar, men tað fær jú ikki trupulleikarnir at hvørva.
Skrá:
§ Ein søga um forráan
§ Ráir tankar, óndar gerðir og loyvdar burturforkláringar
§ Okkara málbrúk
Møguleiki verður fyri at seta spurningar.
Kostnaðurkr. 150,00. (Pláss er fyri 400 luttakarum og góðir atkomumøguleikar)
Tilmelding fer fram átilmelding.fo
Um fyrilestrarhaldaran:
Dorthe Birkmose er útbúgvin sálarfrøðingur (cand psych) frá Århus Universitet í 2001. Hon sigur um seg sjálva, at grundstøði hennara er nervasálarfrøðin, men at hon brennur mest fyri etikkinum í arbeiðinum við øðrum menniskjum. Hon er sannførd um, at tað snýr seg um at styrkja fakligheitina og soleiðis tryggja, at starvsfólkini eru nóg sterk til at kunna vera hampulig mótvegis teimum menniskjum, sum tey arbeiða við og skulu hjálpa. Fleiri upplýsingar eru at finna á:www.dorthebirkmose.dk
Møguleiki verður fyri at keypa bókina, ’Når gode menneske handler ondt’, og fáa hana signeraða. Kostnaður kr. 200,00.
TIGN, tlf. 211520


text:
Deyðarevsing
Deyðarevsing er revsing við lívláti. 133 ST-limalond hava avtikið nýtslu av deyðarevsing antin í praksis ella umvegis lóggávu. Bert 25 lond framdu avrættingar í 2006, og bert seks lond stóðu fyri 91 prosentum av øllum avrættingunum. Hesi vóru: Iran, sum avrættaði í minsta lagi 177 fólk, harímillum fýra ungdómar; Irak, sum avrættaði í minsta lagi 65 fólk, harímillum ein ungdóm; Sudan í minsta lagi 65 fólk; Pakistan í minsta lagi 82 fólk; USA 53 fólk og Kina, sum avrættaði í minsta lagi 1010 fólk. Avrættingar verða mettar at vera ríkisloyndarmál í Kina og tí eru veruligu tølini nógv hægri, umleið 8000 avrættingar árliga.
Iran hevur undirskrivað altjóða sáttmálan um sivil og politisk rættindi og altjóða sáttmálan um barnarættindi og hevur harvið pliktað seg til ikki at avrætta persónar fyri brotsverk, ið persónarnir framdu, tá hesir vóru undir 18 ár. Hóast hetta hevur Amnesty International síðani 1990 skjalprógvað í minsta lagi 18 avrættingar av gerningsmonnum, ið vóru undir 18 ár, tá ið brotsverkini vórðu framd. Bert í 2005 avrættaði Iran í minsta lagi 8 persónar, ið vóru undir 18 ár.
Hvítarussland er einasta land í Evropa, sum framhaldandi nýtur deyðarevsing. Í Miðasia er rákið somuleiðis við at venda, og alt fleiri lond avtaka deyðarevsing. Í juni 2007 avtók Kirgisia deyðarevsing fyri vanlig brotsverk, og í Kasakstan hevur deyðarevsing ikki verið nýtt síðani 2003.
Í Afrika vóru 23 avrættingar í 2011. Fleiri afrikonsk lond hava longu avtikið deyðarevsing. Av teimum 53 londunum í Afriku hava 12 lond heilt avtikið deyðarevsing. Senegal avtók til dømis deyðarevsing í 2004, Fílabeinsstrondin í 2000, Suðurafrika í 1997 og Angola í 1992. Lond sum Mali, Algeria, Niger og Sambia teljast millum tey 14 londini, sum ikki hava framt nakra avrætting seinastu 10 árini, hóast tey formliga ikki hava avtikið deyðarevsing. Tað eru sostatt helmingurin, 27 afrikonsk lond, sum enn fremja avrættingar.
Sambandsríki Amerika er einasta landi á amerikanska meginlandinum, ið hevur avrættað fólk síðani 2003. Tær 43 avrættingarnar, ið vórðu framdar í 2011 í USA, eru lægsta talið av avrættingum síðani mitt í 1990-unum.
Á Filipsoyggjunum varð deyðarevsing avtikin í 2006 og tað eru somuleiðis onnur framstig at hóma í Asia. Kina, ið hevur heimsmet í deyðarevsing, hevur tikið deyðarevsing upp til kjak og væntað verður, at talið av avrættingum fer at minka við 20–30 % í Kina komandi árini.
Í 1706 vórðu tvey hálvsystkin, lítið meira enn børn, hálshøgd í Tórshavn fyri blóðskemd, og hetta gjørdist samstundis seinasta deyðarevsind í Føroyum. Deyðadómur í friðartíð varð avtikin í Føroyum við gildissetingini av borgaraligu revsilógini frá 1930.
Tey londini sum í 2010 høvdu flestar avrættingar[rætta | rætta wikitekst]
Keldur[rætta | rætta wikitekst]
- Amnesty fegnast um ST yvirlýsing móti deyðarevsing - Amnesty.fo
- Deyðarevsing 2005 - Amnesty.fo
- Hernaðarlig revsi- og rættargangslóg - Logting.fo
- Capital punishment - Ensk wikipedia
- Steðgið deyðarevsing - Amnesty.fo
- Deyðarevsing í Iran - Kvinna.fo


text:
Poul Michelsen og íslendski uttanríkiráðharrin eru samdir um, at yvirlýsingin sum londini hava gjørt saman við Grønlandi, og sum danskir myndugleikar hava ógildað, ikki hevur rættarligt gildi.
Fríggjadagin visti RUV.IS at siga, at avtalan ímillum Grønland, Føroyar og Ísland, sum var undirskrivað í summar, er ógildað av donskum myndugleikum. Íslendski tíðindamiðilin skrivar, at Anders Samuelsen, uttanríkisráðharri í Danmark, hevur mett, at sáttmálin fevnir víðari enn heimildirnar, sum Grønland og Føroyar hava í ríkisfelagsskapinum. Anders Samuelsen grundgevir millum annað við, at Føroyar og Grønland skulu halda seg innan grundlógina, sum hann metir avtalan ímillum londini í útnorði altso ikki ger. Hann sigur soleiðis í svari til sending hjá RUV:
“Stjórnin hevur onki ímóti einum góðum og fruktbarum samstarvi ímillum Føroyum, Grønland og Ísland. Tað vilja vit ikki standa í vegin fyri – tvørtur ímóti. Men samstarvið skal sjálvandi, í støðuni hjá Føroyum og Grønlandi, ganga fyri seg innan fyri formligu rammurnar, sum lógir í ríkisfeagsskapinum tilsskila, herundir grundlógin. Tað er av størsta týdningi fyri stjórnina at hava eitt konstruktivt samstarv í ríkisfelagsskapinum um tey uttanríkispolitisku mál, har Føroyar og Grønland hava sterk, legitim áhugamál.”
Sama søgan sum við Norðurlandaráðnum:
At danska stjórnin brúkar grundlógina sum grundgeving fyri at nokta Føroyum at luttaka í samstørvum, sum Føroyar vilha virka í, er ikki nakað nýtt. Í summar var grundlógin nýtt sum grundgeving fyri, at Føroyar ikki kundu fáa limaskap í Norðurlandaráðnum. Nevndin, sum hevði arbeitt við føroysku umsóknini grundgav tá við, at umsóknin var ímóti donskum lógum. Nevndin mælti til, at uppskotið ikki varð viðgjørt, men fall burtur.
Les eisini: Formansskapurin í Norðurlandaráðnum vil ikki viðgera føroyskan limaskap
Eftir tógvið stríð eyðnaðist tað tá føroyskum politikkarum at fáa útsett tað málið, soleiðis at endalig støða ikki skal takast um føroysku umsóknina fyrr enn næstu ferð Norðurlandaráðið hittist. Men nevndin, sum hevði arbeitt við umsóknini hjá føroyingum um limaskap, segði heilt greitt, at tað var føroyska støðan í ríkisfelagsskapinum, sum var grundin, til at føroyingar ikki skuldu gerast limir í Norðurlandaráðnum.
Føroysku og íslendsku uttanríkisráðharrarnir samdir:
Íslendski uttanríkisráðharrin Guðlaug Þór Þórðarson og Poul Michelsen, uttanríkismálaráðharri føroyinga eru samdir um, at talan ikki er um tjóðrættarligt samstarv. Báðir siga við íslendska ríkisútvarpið, at talan er um óformliga avtalu, har millum annað verður staðfest at ráðharrafundur skal vera einaferð um árið, eins og ein embætismannanevnd skal kanna núverandi samstarvið. Íslendski uttanríkisráðharrin fer so langt sum at siga, at avtalan als ikki hevur vakt ans, fyrr enn Anders Samuelsen setti hana úr gildi. Guðlaug Þór Þórðarson staðfestir eisini, at avtalan ikki er meira víðgongd enn eitt nú Hoyvíkssáttmálin, sum Føroyar og Íslands hava saman.
Les eisini: Ræður Anders Samuelsen í Føroyum?
Poul Michelsen sigur við íslendska útvarpið, at hann er samdur við íslendska starvfelaga sín. Hann heldur ikki, at talan er um eina formliga avtalu, ið á nakran hátt gongur ímóti ríkisfelagsskapinum. Tíðindini í Íslandi vistu eisini at siga, at Poul Michelsen ikki fór á fund um Arktis í Keypmannahavn orsakað av, at avtalan varð sett úr gildi. Hann helt ikki, at nakar legði í, um hann møtti á fundi.
Annars sigur íslendski uttanríkisráðharrin, at íslendingar ikki fara at blanda seg upp í ríkisfelagsskapin, og at hann vónar, at Føroyar, Grønland og Danmark loysa trupulleikan. Hann leggur afturat, at samstarvið í útnorði er ímillum vinir, og at Ísland eisini frameftir fer at røkja góða vinalagið.